Latih amal pelan tindakan kecemasan Empangan Kenyir pastikan kesiapsiagaan optimum

KUALA LUMPUR, 2 Oktober – Latih Amal Pelan Tindakan Kecemasan Empangan Kenyir dari 26 hingga 29 Sept lepas merupakan program yang melibatkan agensi kerajaan bersama anggota komuniti bagi memastikan tahap kesiapsiagaan sekiranya berhadapan dengan bencana berada pada tahap optimum.

Agensi Pengurusan Bencana Negara (NADMA) dalam kenyataan hari ini berkata orang awam dinasihatkan supaya tidak panik dan terpengaruh dengan sebarang khabar angin yang mungkin disebarkan melalui media sosial berkaitan dengan latih amal itu, seperti yang tular baru-baru ini.

“NADMA selaku agensi peneraju dalam pengurusan bencana negara sentiasa bekerjasama dengan pelbagai pihak berkepentingan dalam menganjurkan pelbagai program latih amal bagi meningkatkan keupayaan semua pihak supaya sentiasa bersedia untuk melaksanakan operasi berkaitan bencana dengan berkesan di samping berdaya tahan terhadap bencana.

“Semua agensi termasuk anggota komuniti perlu peka terhadap semua risiko bencana bagi memastikan tahap kesiapsiagaan berada pada tahap tertinggi. Masyarakat perlu peka dan mengetahui pelan tindakan komuniti jika berlakunya bencana,” menurut kenyataan itu.

NADMA memaklumkan latih amal yang sama pernah diadakan bagi Empangan Bakun di Sarawak, Empangan Sultan Abu Bakar, Cameron Highlands dan beberapa empangan lain.

“Lain-lain latih amal yang pernah dianjur bagi memastikan kesiapsiagaan agensi dan masyarakat adalah Latih Amal Tsunami di Kedah, Pulau Pinang dan Sabah. Latih amal turut diadakan untuk memperkasa koordinasi pelbagai agensi dalam menghadapi bencana selain meningkatkan kefahaman dan keupayaan setiap agensi kerajaan berkaitan terhadap kaedah serta strategi pengendalian bencana,” katanya.

Menurutnya latih amal turut dilaksanakan bagi meningkatkan kefahaman masyarakat, menambah baik strategi pengendalian bencana di peringkat Pusat Kawalan Operasi Bencana (PKOB) dan Pos Kawalan Tempat Kejadian (PKTK).


Sekolahku Sejahtera terap 14 elemen nilai kehidupan

PUTRAJAYA, 21 Feb – Konsep Sekolahku SEJAHTERA yang menerapkan 14 elemen nilai kehidupan secara semula jadi kepada murid semasa sesi pengajaran dan pembelajaran akan dimulakan pada sesi persekolahan akan datang, kata Menteri Kanan Pendidikan Datuk Dr Radzi Jidin.

Beliau berkata 14 elemen yang terkandung dalam konsep Sekolahku SEJAHTERA itu ialah selamat, seronok, sihat, etika, empati, jati diri, adab sopan, harmoni, tekun, teliti, terampil, eksplorasi, rasional dan artikulasi.

Bercakap kepada media selepas melancarkan Sekolahku SEJAHTERA di sini hari ini, Radzi berkata kesemua elemen itu akan diterapkan seawal prasekolah dan diteruskan sehingga ke peringkat sekolah menengah.

“Konsep ini tidak tambah beban tugas guru. Dalam konteks ini, guru-guru akan menerapkan konsep ini secara semula jadi dalam pengajaran dan pembelajaran.

“Contohnya guru sedang mengajar mata pelajaran Sejarah, ada perkara-perkara dalam topik yang diajar itu berkait rapat dengan konsep 14 elemen itu, ia boleh digunakan dan dijelaskan kepada anak-anak ini,” katanya.

Konsep Sekolahku SEJAHTERA dirangka berteraskan prinsip dan hasrat bagi mewujudkan suasana sekolah yang selamat, aman, selesa, menggembirakan, membina dan inklusif ke arah mencapai kesejahteraan masyarakat.

“Kita fokus pada konsep-konsep utama, kita yakin sekiranya anak-anak ini betul-betul menjiwai konsep ini, kita mampu melahirkan generasi yang hebat dan mampu bersaing di peringkat dunia,” katanya.

Mengambil contoh elemen artikulasi iaitu murid dididik dengan keupayaan untuk mengolah, menyampaikan pandangan, hujahan atau huraian tentang sesuatu perkara dengan jelas dan teratur, Radzi berkata apabila dewasa kelak, murid berkenaan boleh berhujah atau bercakap dengan tertib dan disokong dengan fakta.- BERNAMA


Tram di Melaka boleh direalisasikan jika kerajaan stabil

TANGGA BATU 8 November – Tram sebagai mod pengangkutan baharu di Melaka boleh direalisasikan sekiranya rakyat memilih kerajaan yang stabil, kata Menteri Pengangkutan Datuk Seri Dr Wee Ka Siong.

Beliau yang juga Presiden MCA berkata, apa jua cadangan demi kebaikan rakyat yang dihasratkan Kerajaan Negeri boleh diteruskan asalkan aliran itu selari dengan Kerajaan Pusat yang bakal dipilih pada Pilihan Raya Umum Ke-15 (PRU15) nanti.

“Begitu juga aspek pengangkutan awam lain seperti bas henti-henti. Kita perlu ada Program Transformasi Perkhidmatan Bas Berhenti-Henti (SBST), jika tidak, tiada pengusaha yang sanggup beri perkhidmatan terbaik. Jadi, itu antara agenda kita.

“Sebab itu penting untuk (rakyat) guna undi dan beri sokongan kepada parti yang sama kerana ini akan menjamin kesinambungan dasar dan hala tuju bersama,” katanya.

Hadir sama, calon Barisan Nasional (BN) Tangga Batu Datuk Lim Ban Hong; calon BN Alor Gajah Shahril Sufian Hamdan dan calon BN Kota Melaka Kon Qi Yao.

Mengulas mengenai pertukaran kerusi di antara MCA dan UMNO di Parlimen Tangga Batu serta Alor Gajah, Ka Siong berkata, perkara itu tidak menimbulkan sebarang isu memandangkan kedua-dua calon yang dipilih adalah mereka yang cukup berwibawa dan mampu melakukan sesuatu di luar jangkaan.

Mengambil contoh Parlimen Tangga Batu, beliau menyifatkan keputusan itu tepat memandangkan Ban Hong merupakan anak jati kawasan itu dan sudah tidak asing dengan rakyat memandangkan dia juga merupakan Ahli Dewan Undangan Negeri (Adun) Klebang.

Sementara bagi Alor Gajah pula, beliau menyifatkan Shahril bukanlah calang-calang individu kerana dia sudah terkenal sebagai anak muda yang mempunyai kriteria pemimpin progresif dan arif tentang ekonomi.

“Sebab itulah saya rasa terpanggil untuk memenangkan kedua-dua calon ini kerana mereka merupakan calon muda dan bertenaga yang boleh melakukan sesuatu di luar jangkaan,” katanya.


‘Rakyat tidak boleh tunggu lama-lama. Sehari lewat mungkin dapur mereka tidak berasap’- Muhyiddin

PUTRAJAYA 1 Mac. – Tan Sri Muhyiddin Yassin mahu penjawat awam memberi tumpuan kepada usaha membantu rakyat dan perkara itu harus menjadi keutamaan nombor satu dalam waktu yang sukar ini ketika negara berdepan pandemik COVID-19.

Justeru, perdana menteri berkata proses penyampaian bantuan kepada rakyat perlu dipercepatkan yang memerlukan komitmen dan kerjasama daripada perkhidmatan awam yang cekap, berintegriti dan prihatin.

“Mereka (rakyat) tidak boleh tunggu lama-lama. Sehari lewat mungkin dapur mereka tidak berasap. Begitu juga permohonan-permohonan daripada peniaga, pengusaha dan pelabur.

“Permudahkan proses untuk mereka melabur, memula dan memulihkan perniagaan masing-masing,” katanya dalam Amanat Perdana Setahun Malaysia Prihatin di sini hari ini.

Majlis amanat bersempena genap setahun Muhyiddin menerajui kerajaan Malaysia itu berlangsung secara hibrid yang melibatkan kehadiran secara fizikal barisan menteri Kabinet dan Ketua Setiausaha Negara Tan Sri Mohd Zuki Ali, serta diadakan secara maya.

Menyifatkan seperti aur dengan tebing, Muhyiddin berkata kerajaan dan penjawat awam tidak mungkin dapat dipisahkan, dan hubungan erat itu membolehkan negara mencapai kejayaan demi kejayaan walaupun berdepan pelbagai rintangan.

Perdana menteri turut mengingatkan pemimpin kerajaan sama ada ahli politik mahu pun penjawat awam, supaya melindungi rakyat dan melayan mereka dengan saksama dan secara adil.

“Begitu juga pihak GLC (syarikat berkaitan kerajaan) dan badan-badan berkanun laksanakan program tanggungjawab sosial korporat untuk membantu masyarakat yang susah. Kini masanya bagi kita memberi kembali kepada masyarakat.

“Saya terima banyak permohonan daripada peniaga-peniaga yang memohon dikecualikan bayaran sewaan premis GLC yang mereka duduki untuk berniaga. Pertimbangkanlah permohonan-permohonan ini sebaik-baiknya,” kata Muhyiddin.

Muhyiddin turut berterima kasih kepada sokongan petugas barisan hadapan, penjawat awam, pasukan keselamatan, sektor swasta dan masyarakat yang membolehkan langkah diambil kerajaan membuahkan hasil positif termasuk melandaikan lekuk jangkitan gelombang pertama, membendung gelombang kedua dan kes-kes harian dalam gelombang ketiga COVID-19 ketika ini menunjukkan trend penurunan.

Selain itu, katanya sistem kesihatan di negara ini juga bukan sahaja terus mampu bertahan, malah semakin efektif dalam merawat pesakit COVID-19 dengan kadar kematian akibat pandemik itu di Malaysia antara terendah di dunia, di bawah 0.4 peratus dan lebih 90 peratus daripada mereka yang dijangkiti telah pulih sepenuhnya.

Beliau berkata Kementerian Kesihatan juga telah bersiap sedia untuk memastikan sekurang-kurangya 126,000 orang diberikan suntikan vaksin COVID-19 setiap hari di 600 lokasi vaksinasi di seluruh negara bagi memastikan sasaran 80 peratus penduduk atau 26 juta orang menerima suntikan itu secara percuma.

“Insya-Allah, dengan langkah kawalan pergerakan yang masih berkuat kuasa, pematuhan kepada SOP secara berterusan dan pelaksanaan Pelan Imunisasi COVID-19 Kebangsaan yang sudah pun dimulakan, kita akan dapat melandaikan lekuk jangkitan COVID-19 di negara kita dalam tempoh beberapa bulan akan datang,” katanya.


Kerajaan jamin kebebasan media – PM

“Jika memberikan informasi yang sebenar, pasti tidak akan ada bantahan dan kekangan daripada kerajaan tentang bagaimana berita tersebut nak disampaikan,” katanya kepada pemberita ketika mengadakan kunjungan ke Media Prima di Sri Pentas, di sini.

Menyifatkan peranan media arus perdana amat penting dalam menyebar maklumat sebenar, perdana menteri turut berharap orang ramai agar tidak hanya bergantung kepada media sosial untuk mendapatkan maklumat.

“Jadi, sebab itulah bagi saya penting media arus perdana seperti TV3 dan media cetak yang ada pada hari ini memberikan informasi sebenar, tidak mengelirukan,” katanya. – BERNAMA


JPJ ingatkan segera perbaharui lesen LLM sebelum 30 Jun

Beliau berkata pemakluman itu dikhususkan kepada mana-mana pemegang lesen yang diberikan Pelanjutan Tamat Tempoh (Keesahan) LLM iaitu Lesen Belajar Memandu (LDL), Lesen Memandu Percubaan (PDL), Lesen Memandu Kompeten (CDL) dan Lesen Vokasional (PSV/GDL), melalui pengecualian di bawah Kaedah 19 Kaedah-kaedah Kenderaan Motor (Lesen Memandu) 1992.

Menurutnya Pelanjutan Tamat Tempoh itu diberikan berikutan Perintah Kawalan Pergerakan 3.0 fasa pertama yang diumumkan oleh kerajaan mulai 1 Jun 2021 dan diberikan pengecualian oleh Menteri Pengangkutan (Datuk Seri Dr Wee Ka Siong) pada 14 Okt 2021.

Beliau berkata pemegang LLM perlu segera melakukan transaksi pembaharuan sebelum tempoh akhir pelanjutan bagi mengelak pemegang lesen yang mencapai tarikh luput perlu menduduki semula ujian memandu sebagaimana permohonan lesen baharu memandu, seperti yang termaktub di bawah Akta Pengangkutan Jalan (APJ) 1987 (Akta 333) dan Kaedah-kaedah Kenderaan Motor (Lesen Memandu) 1992.

Mengikut rekod di pangkalan JPJ, sehingga Rabu lepas jumlah pemegang lesen LDL yang belum memperbaharui lesen mereka adalah sebanyak 904,081, pemegang lesen PDL pula sebanyak 14,216 dan masing-masing bagi pemegang lesen CDL dan PSV/GDL yang belum memperbaharui lesen mereka adalah 197,030 dan 89,809.

Zailani turut mengingatkan pemilik kenderaan untuk memperbaharui LKM mereka sebelum Khamis depan bagi mengelakkan sebarang implikasi tindakan undang-undang mengikut Seksyen 23(1) APJ 1987 kerana LKM tamat tempoh.


150,405 pelajar Melaka kembali ke sekolah, 600 jalani PdPR

PAYA RUMPUT 8 Jan – Seramai 150,405 pelajar di negeri ini akan kembali mengikuti sesi persekolahan secara fizikal pada Isnin ini, kata Exco Pendidikan Datuk Rais Yasin.

“Sehingga kini jumlah sekolah yang akan berjalan seperti biasa sebanyak 226 dari 238 buah Sekolah Kebangsaan (SK) dibuka melibatkan seramai 85,186 pelajar.

“Manakala sebanyak 15 dari 19 sekolah yang dijadikan PPS akibat banjir di negeri ini tidak akan dibuka lagi kerana tidak bersedia untuk operasi persekolahan.

“Penutupan sekolah itu membabitkan seramai 600 pelajar yang mana kesemua mereka akan mengikuti kelas secara Pengajaran dan Pembelajaran di Rumah (PdPR) dan sekolah-sekolah ini hanya akan dibuka semula selepas ia bersedia untuk beroperasi,” katanya.

Dalam pada itu, beliau yang juga Ahli Dewan Undangan Negeri (ADUN) Paya Rumput memaklumkan, seramai 95 pelajar yang terlibat banjir dan masih ditempatkan di PPS dikecualikan dari sesi persekolahan, Isnin ini.

“Manakala di Jasin, 21 pelajar masih berada di PPS SK Parit Penghulu, PPS SK Seri Mendapat (19 pelajar) dan PPS SMK Sungai Rambai (53 pelajar),” katanya.


Zoo Melaka & Night Safari belanja RM200,000 sebulan untuk makanan haiwan- Shadan

AYER KEROH 8 Jun – Zoo Melaka & Night Safari membelanjakan RM200,000 sebulan bagi keperluan makanan harian haiwan di taman tema itu.

Yang Dipertua Majlis Perbandaran Hang Tuah Jaya (MPHTJ) Datuk Shadan Othman berkata, bagi menampung kos berkenaan pihaknya mengharapkan sumbangan orang awam yang prihatin mengenai nasib haiwan di zoo itu.

“Zoo Melaka sekarang memang agak terkesan bila tak boleh beroperasi, jadi apa yang kita sedang buat adalah memohon sumbangan orang awam kepada Zoo Melaka.

” Kita ada buka tabung sumbangan orang awam sejak Perintah Kawalan Pergerakan (PKP) 1.0, alhamdulillah ia dapat sambutan yang baik, jadi bolehlah bantu kita tampung sedikit kos ‘overhead’ di zoo nanti,” katanya ketika dihubungi MHI.

“Di Zoo Melaka & Night Safari ada kira-kira 500 haiwan, jadi dengan sumbangan yang terkumpul ni dapatlah kita sediakan makanan untuk haiwan-haiwan tersebut,” katanya lagi.


Polis Perak rujuk laporan babitkan Ahli Parlimen Ipoh Barat kepada SPRM

IPOH 9 Ogos – Polis Perak telah menghantar laporan diterima daripada setiausaha sulit Ahli Parlimen Ipoh Barat, berkaitan mesej yang disyaki berunsur rasuah melalui dua nombor telefon tidak dikenali kepada Suruhanjaya Pencegahan Rasuah Malaysia (SPRM).

“Laporan itu dibuat berkaitan mesej yang disyaki berunsur rasuah, melalui dua nombor telefon yang tidak dikenali pada Jumaat lalu kira-kira 10.30 malam, dan ada dua lagi laporan polis telah dibuat di Kedah serta Pulau Pinang berkaitan perkara sama,” katanya dalam kenyataan di sini hari ini.

Katanya orang ramai dinasihatkan supaya tidak membuat sebarang spekulasi berkaitan dengan kes ini, memandangkan ia masih dalam siasatan pihak SPRM bagi mengelakkan daripada mengganggu siasatan yang sedang dijalankan.

Pada Sabtu lalu, Ahli Parlimen Ipoh Barat M. Kulasegaran dilaporkan hadir bersama Setiausaha Sulitnya Jeremy Chuah di Ibu Pejabat Polis Daerah (IPD) Ipoh, bagi membuat laporan polis berhubung dakwaan terdapat individu tidak dikenali cuba menyogoknya menyokong Perikatan Nasional (PN), dengan menawarkan habuan wang tunai bernilai RM30 juta serta dilantik menteri.


Bintang bola sepak Melaka dalam pembikinan

PAYA RUMPUT 11 Ogos – Kejohanan Bolasepak Majlis Sukan Sekolah-Sekolah Negeri Melaka (MSSNM) Piala Exco Pendidikan dan Teknologi Melaka berupaya membantu melahirkan lebih ramai bintang bola sepak di masa akan datang.

Exco Pendidikan dan Teknologi negeri Datuk Rais Yasin berkata, kejohanan itu amat penting dalam pembikinan bintang baharu memandangkan bola sepak merupakan sukan nombor satu rakyat Malaysia.

Katanya, kejohanan yang berlangsung selama empat hari bermula 8 Ogos lalu itu menampilkan hampir 2,000 atlet sekolah daripada 113 sekolah rendah dan 57 sekolah menengah di negeri ini.

“Selepas dua tahun tiada aktiviti dan kejohanan sukan fizikal berlangsung, kejohanan kali ini amat penting bagi melahirkan bintang baharu bola sepak di negeri ini.

“Insya-Allah, komitmen kerajaan negeri di bawah kepimpinan Ketua Menteri Datuk Seri Utama Sulaiman Md Ali sentiasa menegaskan bahawa sukan merupakan antara elemen penting dalam perpaduan masyarakat.

Beliau berkata demikian pada sidang media selepas merasmikan Majlis Penutup Kejohanan Bola Sepak MSSNM Piala Exco Pendidikan dan Teknologi di Padang 10, Wisma MUSA, di sini hari ini.

Hadir sama, Naib Presiden Persatuan Bolasepak Melaka United (MUSA) Datuk Khairi Anuar Ahmad; Timbalan Pengarah Pendidikan Sektor Pembangunan Murid Jabatan Pendidikan Negeri Jamsari Mariman; Ketua Penolong Pengarah Unit Pembangunan Bakat Murid Jabatan Pendidikan Negeri Azmi Osman dan Ketua Jurulatih Remaja Negeri Rashid Mamud.

Dalam pada itu, Rais turut mengumumkan peruntukan sebanyak RM5,000 kepada Jabatan Pendidikan Negeri dan pengelola sukan bola sepak Majlis Sukan Sekolah-Sekolah Negeri Melaka (MSSNM).

Ujarnya, peruntukan itu disalurkan bagi pembangunan sukan bola sepak di peringkat akar umbi memandangkan kejohanan itu melibatkan atlet dalam kalangan pelajar sekolah.

“Peruntukan ini merupakan pembakar semangat untuk pihak pengelola sukan bola sepak untuk mengadakan pelbagai lagi kejohanan melibatkan sukan bola sepak ini di masa akan datang.

“Saya harap dengan penganjuran kejohanan seperti ini, ia dapat melahirkan lebih ramai atlet berkualiti untuk ke peringkat kebangsaan akan datang,” katanya.

Pada kejohanan itu Sekolah Sukan Negeri (SSN) Sekolah Menengah Kebangsaan (SMK) Seri Kota mengungguli kategori Bawah 18 Tahun dan Bawah 15 tahun apabila dinobat johan keseluruhan, manakala Sekolah Kebangsaan (SK) Sungai Udang muncul juara kategori Bawah 12 Tahun.

Kategori Bawah 18 Tahun:-
Johan: SSN SMK Seri Kota
Kedua: SMK Bukit Rambai
Ketiga: SMK Ade Putra & SMK Tun Tuah


Malaysia berharap dapat jalin kerjasama rapat dengan India – PM Anwar

Perdana Menteri berkata demikian dalam ciapannya hari ini menjawab dan mengucapkan terima kasih kepada Perdana Menteri India Narendra Modi yang mengucapkan tahniah kepada beliau atas pelantikannya sebagai Perdana Menteri ke-10, Khamis.

“Thank you [email protected], India is an important partner for Malaysia. I’m looking forward to working closely with you to strengthen ties and cooperation in various areas including trade investment and culture (Terima kasih [email protected], India adalah rakan kongsi penting bagi Malaysia. Saya berharap dapat bekerjasama  rapat dengan anda untuk mengukuhkan hubungan dan kerjasama dalam pelbagai bidang termasuk pelaburan perdagangan dan budaya),” kata Anwar dalam ciapannya di Twitter.

“Congratulations Dato’ Seri @anwaribrahim on your election as the Prime Minister of Malaysia. I look forward to working closely together to further strengthen India-Malaysia Enhanced Strategic Partnership (Tahniah Dato’ Seri @anwaribrahim atas pemilihan anda sebagai Perdana Menteri Malaysia. Saya berharap dapat bekerjasama rapat untuk mengukuhkan lagi Perkongsian Strategik Dipertingkat India-Malaysia,” kata Modi.

Pada Khamis, Anwar, 75, mengangkat sumpah jawatan sebagai Perdana Menteri ke-10 di hadapan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah di Istana Negara di sini. – BERNAMA


Air mata iringi ibu terima diploma arwah anak

MERLIMAU 4 Disember – Air mata seorang ibu berlinangan sebaik menerima diploma arwah anak perempuannya, Allahyarhamah Rafiza Ahmad Rashdi, 22, pada Konvokesyen Politeknik Merlimau Melaka (PMM) ke-20 hari ini.

Skrol diploma Allahyarhamah Rafiza diambil oleh ibunya, Rashidah Mei Hua Abdullah, 52, bersama dua lagi kakaknya, Rohayu, 29 dan Rafira, 23 pada majlis konvokesyen yang diadakan di Dewan Platinum PMM itu.

Arwah yang merupakan anak bongsu dari empat beradik  merupakan graduan Jabatan Perdagangan di politeknik dan meninggal dunia pada 13 November lalu akibat penyakit kanser saraf tahap empat.

“Saya tak dapat tahan sebak teringat kat arwah, tapi apa pun syukur apabila arwah berjaya menamatkan pengajian sebelum menghembus nafas terakhirnya.

“Tak sampai setahun hilang suami, tahun ini anak bongsu pula yang ‘pergi’, ikutkan saya tak boleh terima, tinggal tiga anak, ini sahajalah penguat semangat saya,” luahnya.

Dalam pada itu, kakak sulung arwah, Rohayu pula berkata, adik bongsunya itu menanam cita-cita tinggi untuk mencapai kejayaan cemerlang dalam pengajiannya di politeknik berkenaan.

“Arwah dapat tahu dia sakit itu pon dalam tempoh dua bulan, dia diagnosed terus tahap empat. Kami adik beradik redha dengan pemergian adik bongsu yang paling manja dan tegas,” luahnya.

Seorang lagi kakaknya, Rafira, yang sepatutnya hadir bersama allahyarhamah memakai jubah untuk menerima skrol diploma pada majlis konvokesyen di politeknik itu hari ini membatalkan hasratnya itu bagi menghormati pemergian adik tercintanya.

“Sebenarnya, saya tak kuat nak datang hari ini, tapi sebab pensyarah dan rakan-rakan lain bagi semangat, jadi saya teman ibu dan kakak untuk ambil skrol.

“Nak masuk politeknik ni pun, kita masuk sama-sama, satu kelas, pergi mana-mana semua bersama, tapi pengakhirannya, dia pergi tinggalkan saya dan keluarga dulu,” jelasnya.

Terdahulu, keceriaan Majlis Konvokesyen Ke-20 PMM itu bertukar pilu apabila nama seorang graduan yang telah meninggal dunia, disebut untuk menaiki pentas mengambil skrol diploma.

Hadirin yang terdiri daripada ibu bapa, graduan dan tenaga pengajar politeknik yang sebak dengan pemergian arwah Rafiza itu, bertafakur seketika sambil menghadiahkan surah al fatihah bagi menghormati allahyarhamah.

Ia melibatkan 281 graduan Kejuruteraan Elektrik; 279 graduan Jabatan Perdagangan, 278 Kejuruteraan Awam, 254 graduan Kejuruteraan Mekanikal dan 337 graduan Jabatan Pelancongan dan Hospitaliti.


Perkhidmatan LRT laluan Kelana Jaya masih beroperasi satu landasan

KUALA LUMPUR 28 Mei – Perkhidmatan Transit Aliran Ringan (LRT) Laluan Kelana Jaya yang beroperasi hari ini masih menggunakan satu landasan memandangkan kerja-kerja pembaikan dan pemasangan antara Stesen KLCC sehingga Kampong Baru masih belum selesai.

Menteri Pengangkutan Datuk Seri Dr Wee Ka Siong berkata, hasil pemeriksaan fizikal oleh pegawai Bahagian Penguatkuasaan Rel dan Bahagian Perancangan Rel Agensi Pengangkutan Awam Darat (APAD) pada 1.19 pagi sehingga 4.30 pagi tadi mendapati laluan kecemasan di sebelah kanan di lim rel 1447 tidak stabil akibat kesan pelanggaran iaitu patah di bahagian tapak dan perlu tindakan pembaikan segera.

Di samping itu, beliau berkata pasukan pemeriksaan APAD juga mengarahkan penggantian kabel pengesan haba yang rosak bermula di segmen terowong 126 sehingga segmen terowong 96 sepanjang 28.5 meter bagi memastikan sistem pengesanan kebakaran di dalam terowong berfungsi dengan baik selain tiga Rail Clip tidak dipasang pada bahagian rel, bagaimanapun Rapid Rail telah memasangnya serta-merta.

“Pihak Rapid Rail memaklumkan bahawa kerja-kerja penggantian akan dilakukan dalam tempoh terdekat. Ini adalah komponen keselamatan kritikal operasi utama bagi perkhidmatan LRT.

“Pihak APAD akan memeriksa semula sebaik sahaja pihak Rapid Rail menyempurnakan kerja pembaikan dan pemasangan yang disyaratkan. APAD akan memastikan aspek keselamatan diutamakan sebelum kelulusan pemulihan operasi diberi kepada Rapid Rail,” katanya dalam hantaran Facebooknya hari ini.

Wee memaklumkan pemerhatian terhadap pengujian rollover train yang bermula pada jam 3.08 pagi tadi mendapati simulasi pergerakan tren berada dalam kedaan baik.

Dalam kejadian jam 8.45 malam Isnin lalu, sebanyak 47 penumpang dilaporkan cedera parah manakala 166 mengalami kecederaan ringan, apabila sebuah tren membawa penumpang dan sebuah tren rosak yang sedang dipandu uji, bertembung di dalam terowong antara stesen LRT Kampung Baru dan KLCC.

Sementara itu, tinjauan Bernama mendapati kekerapan operasi rel LRT Laluan Kelana Jaya mengikut jadual terkini di mana setiap 10 minit bagi waktu puncak dan 30 minit waktu biasa.

Seorang pengguna, Besek Sarina Bachok, 42, yang menggunakan perkhidmatan itu untuk ke pejabat dari Stesen Gombak ke Stesen Masjid Jamek berkata, kekerapan waktu menunggu ketibaan tren pada hari ini lebih cepat berbanding semalam.

“Tadi saya naik tren jam 7.40 pagi tapi tren yang sebelum itu pun sudah ada dalam 10 minit berbanding semalam lebih 30 minit barulah tiba dan waktu berhenti di setiap stesen pun tidak lama.

“Keadaan dalam tren juga tidak bersesak, mungkin keadaan akan berubah apabila waktu petang kerana lebih ramai yang akan menggunakannya,” katanya kepada Bernama.


Negara komited lahirkan pekerja berkemahiran tinggi – MITI

KLEBANG 15 Julai – Pelbagai program akan dan sedang dijalankan kerajaan membabitkan penyertaan pekerja tempatan di negara ini bagi melahirkan pekerja berkemahiran tinggi dalam pelbagai bidang.

Timbalan Menteri Perdagangan Antarabangsa dan Industri (MITI), Senator Datuk Lim Ban Hong berkata, kementeriannya giat menjalin bekerjasama bersama kementerian terlibat seperti Kementerian Sumber Manusia bagi menyediakan pelbagai jenis program bagi melatih lebih ramai pekerja tempatan.

Jelasnya, menerusi Program ‘Rescaling dan Upscaling’ yang dijalankan kedua kementerian itu mampu membuka peluang baharu kepada pekerja tempatan untuk mudah diserap masuk dalam bidang berkemahiran tinggi dalam sesebuah industri.

“Seperti contoh, MITI yang mempunyai agensi iaitu Institut Automotif, Robotik dan IoT Malaysia (MARII) menyediakan pelbagai program untuk latihan kepada mereka yang ingin menceburi dalam bidang kemahiran automotif.

“Begitu juga dalam sektor lain di mana kita menyediakan input untuk memaklumkan kepada kementerian atau agensi yang menyediakan latihan pelbagai kemahiran dan pengetahuan yang diperlukan untuk dimiliki seseorang pekerja untuk memastikan mereka terus diserap masuk dalam sesuatu sektor.

Beliau berkata demikian kepada pemberita selepas merasmikan Program Penyerahan Sumbangan Bot kepada Angkatan Pertahanan Awam Malaysia (APM) Melaka di Restoran Seafearer, di sini hari ini.


Jalan pintas Ayer Limau – Kampung Jeram atasi kesesakan, singkatkan perjalanan

AYER LIMAU 9 Mac – Pembinaan jalan baharu menghubungkan persimpangan Kampung Jeram, Masjid Tanah dan Kampung Seberang Perai, Ayer Limau mampu menyingkatkan perjalanan dan mengatasi kesesakan lalu lintas.

Projek sedang dalam pembinaan itu bakal membawa perubahan baharu buat kawasan berkenaan kerana meningkatkan kecekapan jalan raya, sekali gus menyokong industri pelancongan dan sosioekonomi penduduk sekitar.

Penduduk, Mohd Faizal Othman, 40, berkata, jalan baharu itu memendekkan tempoh perjalanan dari kawasan perkampungan di mukim sekitar Masjid Tanah untuk ke Lebuhraya Utara-Selatan (Plus) menerusi Plaza Tol Simpang Ampat.

“Perkara utamanya adalah jalan ini mampu membuka jaringan baharu pelancongan yang terletak di kawasan luar bandar seperti sekitar Kuala Sungai Baru,” katanya kepada Melaka Hari Ini.

Sementara itu peniaga di Kampung Jeram, Russiah Yusof, 58, bersetuju pembinaan itu dilaksanakan bagi membantu menyuraikan kesesakan trafik di kawasan Paya Rumput-Ramuan China kerap berlaku pada waktu puncak.

“Laluan ini selalu sesak pada waktu puncak, kalau pada hari raya dan cuti umum kesesakan luar biasa, biarpun di kawasan kampung.

“Insya-Allah kita lihat projek ini giat dijalankan sejak tahun lalu dan berharap mampu membawa limpahan ekonomi buat perniagaan dan penduduk di kawasan ini,” katanya.

Seorang penduduk, Akil Abu, 33, ketika ditemui berkata, projek terbabit setakat ini berjalan seperti biasa dan teratur malah tidak mengganggu penduduk sekitar.

“Saya percaya projek ini mampu disiapkan mengikut jadual ditetapkan. Berdasarkan pemerhatian kontraktor menjalankan kerja-kerja membersihkan tapak dan menambak lokasi berkenaan,” katanya.

Sebelum ini MHI melaporkan, Kementerian Pembangunan Luar Bandar (KPLB) meluluskan cadangan pembinaan jalan baharu tersebut akan dibina sepanjang hampir tiga kilometer pada dua tahun lalu melibatkan kos keseluruhan sebanyak RM36 juta.


Tiada kesan tumpahan minyak di Pantai Cermin, Port Dickson

SEREMBAN, 16 Mac – Tiada kesan tumpahan minyak di sepanjang Pantai Cermin, Port Dickson, dekat sini, kata Pengerusi Jawatankuasa Bertindak Kesihatan, Alam Sekitar, Koperasi dan Kepenggunaan negeri, S.Veerapan.

Beliau berkata pasukan penyiasat Jabatan Alam Sekitar (JAS) Negeri Sembilan telah memeriksa keadaan air laut di sepanjang Pantai Cermin dan mendapati hanya kesan habuk kayu bakau ditemukan di beberapa  bahagian sekitar pantai itu.

“Pasukan penyiasat turut melakukan tinjauan secara fizikal di kawasan paya bakau. Kesan tumpahan atau tompokan minyak tidak ditemui di sekitar kawasan paya bakau tersebut.

“Berdasarkan carian di sistem Geospas dan Google Maps, lokasi kejadian melibatkan sempadan Negeri Sembilan dan Melaka,” katanya dalam kenyataan di sini, hari ini.

Beliau berkata JAS negeri akan terus melakukan pemantauan fizikal keadaan air di sepanjang pantai dan kawasan paya bakau selain memantau kawasan Pantai Cermin dari semasa ke semasa.

Semalam, sebuah akhbar tempatan melaporkan Pantai Cermin di Port Dickson itu masih dicemari tompokan minyak akibat kejadian tumpahan minyak di pantai berkenaan setahun lepas.- BERNAMA


Tiga maut: Polis kesan pemandu rempuh enam motosikal

Ketua Polis Daerah Manjung Asisten Komisioner Nor Omar Sappi berkata, dalam kejadian 5.30 petang itu, lelaki berumur 38 tahun berkenaan, yang menaiki kereta jenis Proton Preve, turut meninggalkan dua rakannya yang cedera, seorang lelaki dan seorang wanita, kedua-duanya berusia 24 tahun, di lokasi kejadian.

Beliau berkata kedua-duanya telah menerima rawatan di Hospital Seri Manjung, bagaimanapun lelaki itu ditahan reman sehingga Selasa kerana didapati positif dadah jenis methamphetamine, manakala wanita yang juga guru tadika itu dilepaskan.

“Akibat pelanggaran itu juga, tiga orang, iaitu dua penunggang dan seorang pembonceng motosikal telah disahkan meninggal dunia di tempat kejadian, manakala empat lagi penunggang motosikal cedera parah dan dibawa ke hospital untuk mendapatkan rawatan lanjut,” katanya ketika dihubungi di sini hari ini.

Tiga lelaki yang maut ialah penunggang motosikal Mohd Suhail Zainal, 22, bersama pembonceng, Hasrandy Bahrum, 27, kedua-duanya berasal dari Kota Kinabalu, Sabah, manakala seorang lagi penunggang motosikal Mohd Nur Hisham Hassan, 29, berasal dari Kuantan, Pahang.

Nor Omar berkata siasatan awal mendapati kereta berkenaan dipandu dari arah Lekir menghala ke Kampung Acheh, manakala enam mangsa tersebut yang kesemuanya adalah pekerja kilang di sebuah syarikat minyak dan gas di Kampung Acheh, dari arah bertentangan.

“Apabila sampai di tempat kejadian, dipercayai pemandu kereta berkenaan telah terbabas dan masuk ke laluan bertentangan dan telah melanggar keenam-enam motosikal yang berada di laluan itu,” katanya dan menambah kes diklasifikasikan di bawah Seksyen 41 (1) Akta Pengangkutan Jalan (APJ) 1987.

Orang ramai yang mempunyai sebarang maklumat berkaitan suspek dan kejadian itu, diminta menghubungi pegawai penyiasat Inspektor Lily Suryana Roslali di talian 013-6559693 bagi membantu siasatan.


Seri Paduka zahir harapan bantuan beri kegembiraan kepada 166 keluarga asnaf

KUALA LUMPUR, 20 April – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah menzahirkan harapan agar bantuan dan sumbangan yang dihulurkan kepada 166 keluarga asnaf di Kuantan, Pahang dapat memberikan kegembiraan serta keselesaan menjelang perayaan Aidilfitri.

Menurut perkongsian Istana Negara di laman Facebook rasmi, bantuan itu dihulurkan oleh Pasukan Bantuan Bencana Istana Negara kepada keluarga yang terjejas akibat banjir di Pahang, awal tahun ini.

Dalam inisiatif itu, Pasukan Bantuan Bencana Istana Negara bekerjasama dengan Yayasan Telekom Malaysia (Yayasan TM) bagi menggantikan 245 set pintu baharu untuk 100 keluarga asnaf di Perumahan Awam Kos Rendah (PAKR) Pandan dan 66 keluarga asnaf di Taman Inderapura, Kuantan.

“Seri Paduka amat prihatin terhadap nasib mangsa banjir dan amat bersimpati dengan ujian serta keperitan yang ditanggung mereka,” demikian menurut catatan tersebut.

Selain itu, Seri Paduka turut menzahirkan hasrat agar Pasukan Bantuan Bencana Istana Negara bekerjasama dengan pihak atau badan bukan kerajaan dalam membantu jentera kerajaan menghulurkan bantuan kepada mangsa banjir.

Pasukan Bantuan Bencana Istana Negara ditubuhkan atas cetusan idea Al-Sultan Abdullah bertujuan menghulurkan bantuan dan sumbangan kepada mangsa yang telah hilang tempat berteduh dan mengalami kerugian besar akibat kemusnahan harta benda susulan banjir buruk.

Kerja-kerja penilaian dan penggantian pintu dimulakan pada 1 Mac lepas dan berakhir pada 9 April dengan penglibatan dan kerjasama pelbagai pihak seperti Kawasan Rukun Tetangga, para penghulu, agensi-agensi kerajaan dan pasukan sukarelawan Yayasan TM negeri iaitu TM ROVers Pahang. – BERNAMA


Serlah bakat, potensi pemimpin masa depan

TANJUNG BIDARA 21 Mac – Seramai 25 pelajar Kolej Antarabangsa Yayasan Melaka (KAYM) mengikuti Kursus Kepimpinan Majlis Perwakilan Pelajar (MPP) di Villa D’Acqua, di sini, baru-baru ini.

Penasihat MPP KAYM Noriza Hussain berkata, kursus berkenaan diadakan bertujuan memilih kepimpinan baharu bersesuaian dengan potensi dan keperibadian masing-masing, di samping mengeratkan hubungan sesama pemimpin pelajar.

“Kita mahu pemimpin pelajar baharu ini dapat menonjolkan bakat dan kebolehan kepimpinan yang ada dalam diri mereka dengan mengendali dan menguruskan sendiri kursus ini dari awal sehingga akhir,” katanya.

Sementara itu, seorang peserta kursus Willy Jali Anak Dagang yang dipilih sebagai Yang Dipertua MPP KAYM menyatakan rasa teruja kerana memperolehi banyak ilmu tentang kepimpinan yang dapat dimanfaatkan dalam melaksanakan tugas kelak.

“Di samping itu, saya dan peserta mempelajari banyak nilai positif seperti sikap kerjasama dan toleransi dalam kumpulan yang kukuh, mengenali antara satu sama lain dengan lebih erat, keyakinan diri dalam memimpin dan sebagainya.

“Mudah-mudahan selepas ini, kami akan menggalas tanggungjawab dengan lebih baik demi kepentingan bersama terutamanya untuk mahasiswa dan mahasiswi KAYM,” katanya yang berasal dari Sarawak.

Pelajar Sijil Kemahiran Elektrik itu berkata, melalui kursus itu, dia dapat meningkatkan tahap keyakinan diri untuk ke depan dan menyelesaikan masalah dengan lebih baik.


Tasik PMM jadi pusat aktiviti, kajian kampus

MERLIMAU 4 September – Tasik di kampus Politeknik Merlimau Melaka (PMM), akan terus dihijaukan dan dilengkapkan dengan pelbagai kemudahan bagi menjadikan lokasi itu sebagai pusat kajian dan aktiviti rekreasi pada masa akan datang.

Katanya usaha itu dijayakan dengan kerjasama agensi seperti Perbadanan Teknologi Hijau Melaka (PTHM), Majlis Perbandaran Jasin (MPJ) dan Kolej Komuniti Bukit Beruang.

“Selain itu saya amat mengalu-alukan Universiti Tun Hussein Onn (UTHM) untuk kerjasama dalam penghasilan baja kompos, kaedah menjernihkan air dan kajian tapak solar di kawasan ini,” katanya.

“Menerusi kerjasama antara Jabatan Pengairan dan Saliran (JPS), MPJ serta PTHM, saya berharap tasik ini didalamkan lagi agar lebih banyak aktiviti dalam dijalankan,” katanya.


Program bakul makanan bantu 3,000 penduduk Parlimen Alor Gajah

Ahli Parlimen Alor Gajah, Datuk Seri Mohd Redzuan Md Yusof berkata, bantuan disalurkan menerusi peruntukan RM300,000 diberi kerajaan dalam Pakej Perlindungan Rakyat dan Pemulihan Ekonomi (PEMULIH).

“Selepas saya menerima peruntukan tambahan, tindakan lebih agresif diambil setiap hari sejak 1 Julai lalu dan ia masih berterusan sehingga sekarang.

“Agihan diberikan kepada 3,000 keluarga di Parlimen Alor Gajah meliputi golongan B40, asnaf, orang kelainan upaya (OKU) keluarga yang terputus bekalan makanan serta hilang punca pendapatan sejak PKP.

“Untuk mengenal pasti lebih ramai golongan memerlukan, pegawai saya turun ke lapangan untuk melihat sendiri mereka yang layak dibantu,” katanya kepada MHI.

“Dengan nilai RM100 kita dapat berikan beras lima kilogram, minyak masak, susu pekat, garam halus, gula pasir, tepung gandum, kicap manis, bihun, sos cili, sardin, teh, kopi dan biskut,” katanya lagi.

Sebarangan pertanyaan atau permohonan orang ramai boleh menghubungi Pusat Khidmat Parlimen Alor Gajah di talian 06-55611357 atau pegawai-pegawai DUN dan laman rasmi Pusat Khidmat Rakyat Alor Gajah.


MITI bersama MIDA serius perkasakan ekonomi pasca Covid-19

ALAI 18 Julai – Kementerian Perdagangan Antarabangsa dan Industri komited menjalinkan kerjasama dengan Lembaga Pembangunan Pelaburan Malaysia(MIDA), untuk merancakkan ekonomi pelbagai sektor negeri dan akar umbi yang terkesan akibat impak pandemik Covid-19.

Menteri Kanan (Perdagangan Antarabangsa dan Industri) Datuk Seri Mohamed Azmin Ali berkata, pihaknya akan memberi perhatian serius terhadap perkara itu, namun ia memerlukan sokongan Kerajaan Persekutuan bagi mencerdaskan pembangunan industri kecil dan sederhana (IKS), peniaga kecil dan sektor ekonomi utama negeri.

“Saya akan memberi perhatian serius terhadap dua permintaan industri pelancongan dan perindustrian Melaka kerana bagi kita teknologi-teknologi tinggi perlu dibawa masuk ke negara khususnya Melaka agar produktiviti sektor ini dapat ditingkatkan.

“Kita juga punyai komitmen sama untuk cerdaskan ekonomi negara dan Negeri Melaka. Saya dan MITI turun melihat sendiri halangan dihadapi sektor ini, Melaka kita ada pelancongan dan perindustrian.

“Bukan sahaja sektor perkilangan dan perindustrian tetapi lihat pagi ini kita mulakan IKS dan inap desa dalam sektor pelancongan. Aktiviti ekonomi Melaka terawal dicerdaskan, sudah tentu perlukan sokongan dan dokongan,” katanya.


Angkat e-sukan dalam kokurikulum sekolah

GADEK 30 Jun – Acara sukan elektronik (e-sukan) sewajarnya dimasukkan di dalam kokurikulum sekolah bagi memastikan pembangunan sukan itu dapat diperkasa dari peringkat awal lagi.

Exco Belia, Sukan dan Badan Bukan Kerajaan (NGO) negeri, VP Shanmugam berpendapat, perkara itu sebagai satu perkara positif untuk dilaksanakan di negeri ini.

Menurutnya, pembangunan e-sukan itu sepatutnya sudah lama diangkat di peringkat sekolah dalam melahirkan atlet yang mampu menempa nama ke persada antarabangsa.

“Apa yang dikatakan Menteri Belia dan Sukan, Hannah Yeoh itu memang tepat pada masanya dan ia perlu dijadikan sebagai antara aktiviti kokurikulum di sekolah.

“Kadangkala kita melihat kekangan aktiviti kokurikulum ini terbatas disebabkan keadaan cuaca dan sebagainya jadi e-sukan ini merupakan satu bidang yang sepatutnya diterokai kerana ini adalah kejohanan sukan masa depan.

“Jika kerajaan pusat mahu melaksanakan perkara ini saya juga rasakan ia perlu menyeluruh dan tidak perlu memilih sekolah kerana semua sekolah layak mendapat peluang ini khususnya dalam kawasan luar bandar kerana orang kampung juga layak mengetahui dan didedahkan dengan apa e-sukan,” katanya kepada Melaka Hari Ini.

Baru-baru ini media melaporkan, Kementerian Belia dan Sukan (KBS) sedang memperhalusi langkah memperkenalkan e-sukan sebagai antara aktiviti sukan di peringkat sekolah.

Menterinya, Hannah Yeoh dipetik berkata, perkara itu bagaimanapun masih di peringkat awal dengan mengambil kira keperluan serta cara memperkembangkan potensi e-sukan secara meluas.

Katanya, penyenaraian e-sukan sebagai satu sukan merupakan pengiktirafan penting bagaimanapun pihaknya tidak boleh pastikan sukan ini boleh masuk di semua sekolah kerana bukan semua sekolah merupakan juara dalam sukan berkenaan.


COVID-19: Kes baharu melonjak 182, 181 penularan tempatan

KUALA LUMPUR, 11  Sept. – Kes baharu COVID-19 kembali melonjak ke tiga angka apabila mencatat 182 kes melibatkan 181 penularan tempatan serta satu kes import, iaitu tertinggi dalam beberapa bulan selepas mencatat 100 kes, Selasa lepas.

Ketua Pengarah Kesihatan Tan Sri Dr Noor Hisham Abdullah berkata daripada jumlah penularan tempatan, 90 adalah warganegara manakala 91 bukan warganegara.

“Satu kes import dilaporkan di negeri Selangor, melibatkan seorang warganegara Filipina,” katanya dalam kenyataan berhubung perkembangan COVID-19 di sini hari ini.

Dr Noor Hisham berkata jumlah kes baharu itu menjadikan jumlah kes positif di Malaysia sebanyak 9,810 kes dengan kes aktif kebolehjangkitan adalah 501 kes.

Sementara itu, katanya terdapat 14 kes yang telah pulih serta tiada pertambahan kematian menjadikannya jumlah keseluruhan kematian akibat pandemik itu kekal 128.

Beliau berkata sehingga kini terdapat sembilan kes positif yang sedang dirawat di Unit Rawatan Rapi (ICU), termasuk lima kes memerlukan bantuan pernafasan.

Mengenai tiga kluster aktif, Dr Noor Hisham berkata Kluster Benteng LD, Sabah hari ini mencatatkan 167 kes baharu dengan jumlah keseluruhan kes dalam kluster itu kini ialah 250 kes.

“Semua kes baharu dicatatkan di Tawau dan daripada jumlah ini 76 kes adalah warganegara iaitu 70 kes adalah banduan penjara dan enam kes melibatkan orang awam yang dikesan melalui saringan kontak rapat.

Bagi Kluster Sungai di Kedah pula, terdapat pertambahan 11 kes pada hari ini menjadikan keseluruhan 50 kes positif dalam kluster tersebut.

Dr Noor Hisham menambah situasi semasa kluster-kluster dan kawasan dilaksanakan Perintah Kawalan Pergerakan Diperketatkan (PKPD) secara pentadbiran akan dimaklumkan dari semasa ke semasa.


Sesi persekolahan 2024/2025 bermula Mac 2024

PUTRAJAYA, 24 Mei – Sesi persekolahan 2024/2025 akan bermula pada Mac 2024 manakala sesi 2025 pada Februari 2025, demikian menurut Kementerian Pendidikan (KPM).

Sehubungan itu, KPM berkata penjajaran kepada jadual peperiksaan awam akan dilakukan agar selari dengan perubahan kalendar akademik persekolahan yang akan dilaksanakan.

“Penelitian untuk kembalikan sesi persekolahan kepada Januari melihat kepada kesesuaian penyediaan kalendar akademik untuk tahun seterusnya bagi memastikan pengajaran dan pembelajaran dapat dilaksanakan secara optimum,” katanya.

KPM berkata pertimbangan itu adalah berdasarkan Peraturan-Peraturan Pendidikan (Penggal, Hari dan Cuti Sekolah) 1998 yang menetapkan bahawa jumlah hari persekolahan dalam kalendar akademik hendaklah tidak kurang daripada 190 hari.


Anwar mahu penjawat awam buat teguran terhadap pelanggaran undang-undang

Berucap pada perjumpaan Perdana Menteri bersama warga Jabatan Perdana Menteri bagi bulan Januari 2023 di sini hari ini, Anwar berkata teguran tersebut turut membabitkan dirinya yang kini memegang portfolio Menteri Kewangan.

“Nak salahkan pegawai…jika ‘minit’ daripada menteri atau perdana menteri, dia patuh. Tetapi saya telah beri arahan yang jelas kalau ada ‘minit’ daripada perdana menteri sendiri pun kalau ada melanggar undang-undang, sekurang-kurangnyanya saya dimaklumkan terlebih dahulu,” katanya.

Turut hadir ialah Timbalan Perdana Menteri Datuk Seri Fadillah Yusof, Menteri di Jabatan Perdana Menteri (Sabah, Sarawak dan Tugas-Tugas Khas) Datuk Armizan Mohd Ali, Menteri di Jabatan Perdana Menteri (Hal Ehwal Agama) Datuk Dr Mohd Na’im Mokhtar dan Ketua Setiausaha Negara Tan Sri Mohd Zuki Ali.

Sementara itu, Anwar berkata jawatan Setiausaha Sulit Kanan dan Ketua Setiausaha Sulit di Pejabat Perdana Menteri, Timbalan Perdana Menteri dan menteri perlu diisi oleh mereka daripada kalangan pegawai tadbir diplomatik.

“Ini supaya penyelarasan itu baik. Langkah-langkah ini diambil dan saya tekankan ia hanya akan berhasil kalau ada kerjasama penuh daripada rakan-rakan,” katanya yang terhutang budi dengan penjawat awam kerana semangat dan sambutan mereka terhadap teguran yang diberikannya diterima dengan baik.

“Macam saya sebut kontrak yang kadang-kadang komisen terlalu tinggi, harga tidak berpatutan, bukan saya menuju kepada sesiapa. Hakikatnya, anda tidak boleh berjaya sebagai sebuah negara kalau kebocoran dan ketirisan itu begitu banyak,” katanya.

Anwar berkata program pemukiman Jemaah Menteri Kerajaan Perpaduan yang diadakan di Kompleks Seri Perdana semalam turut dihadiri beberapa ketua jabatan supaya wujud keserasian antara kepimpinan eksekutif negara dan penjawat awam.


Tangguh sidang khas Parlimen berdasarkan sains dan fakta kesihatan – TPM

BERA 1 Ogos – Penangguhan Sidang Khas Dewan Rakyat pada esok (2 Ogos), dibuat berdasarkan sains dan fakta kesihatan, dan bukannya disebabkan oleh agenda politik, tegas Timbalan Perdana Menteri Datuk Seri Ismail Sabri Yaakob.

Beliau berkata keputusan itu dibuat selaras dengan cadangan Ketua Pengarah Kementerian Kesihatan (KKM) Tan Sri Dr Noor Hisham Abdullah susulan perkembangan kes positif yang berlaku dalam tempoh empat hari persidangan yang bermula Isnin lepas.

“KKM mempunyai Akta 342 (Akta Pencegahan dan Pengawalan Penyakit Berjangkit 1988) untuk menangguhkan (Parlimen) atas faktor kebimbangan. Kita tiada gelembung hijau Parlimen…yang mana mereka ini hanya dibolehkan dari Parlimen terus pulang ke rumah dan langsung tidak ke mana-mana.

“…dan kita tidak tahu, jika ada yang positif mereka akan pulang ke rumah dan bertemu ahli keluarga selain mungkin ada ke tempat lain seperti masjid, pasar raya dan sebagainya yang berisiko merebakkan kes kepada lebih ramai lagi,” katanya.

Ismail Sabri yang juga Menteri Pertahanan berkata demikian kepada pemberita selepas menyampaikan bantuan bakul makanan kepada golongan memerlukan di Masjid Charuk Puting serta meninjau pelaksanaan jambatan Guai di sini hari ini.

Setakat ini, Ismail Sabri memaklumkan sebanyak 19,372 bakul makanan telah diagihkan kepada individu yang memerlukan sekitar daerah Bera, selain turut disampaikan ialah keperluan masjid dan surau termasuk set pengurusan jenazah.

Pada 28 Julai lalu, Dr Noor Hisham mengesahkan 56 kes positif dikesan dalam ujian saringan yang dilakukan antara 21 hingga 25 Julai lalu bagi sesi Mesyuarat Khas Parlimen manakala ujian saringan pada Khamis lepas mendapati 11 lagi individu turut positif.

Ismail Sabri juga menjelaskan bahawa KKM pada mesyuarat khas yang dihadirinya sebelum persidangan berlangsung, telah mencadangkan supaya sesi Parlimen ditangguhkan atau dijalankan dengan syarat tempoh persidangan dipendekkan serta jumlah kehadiran ahli Parlimen dihadkan kepada 80 orang pada satu-satu masa, namun perkara itu tidak dipersetujui pembangkang.

“Kita takut berlaku peningkatan kes, namun mereka kata belum berlaku dan cuba (bersidang) dulu dan dilakukan juga walaupun sudah nampak akan berlaku peningkatan kes. Lepas empat hari bersidang, buat swab test dan memang ada lagi pertambahan kes.

Sehubungan itu, Ismail Sabri berharap tiada pihak yang mempolitikkan isu penangguhan itu, namun tidak hairan jika ia berlaku kerana menyifatkan politik di Malaysia tidak pernah reda, berbanding di negara lain yang tamat selepas berakhirnya pilihan raya.

Semalam, Setiausaha Dewan Rakyat Nizam Mydin Bacha Mydin menerusi kenyataan memaklumkan bahawa Mesyuarat Khas Penggal Ketiga Parlimen ke-14 pada Isnin ini ditangguhkan ke tarikh yang akan ditetapkan kemudian.

Sementara hari ini, Setiausaha Dewan Negara Muhd Sujairi Abdullah mengeluarkan notis memaklumkan mesyuarat khas Dewan Negara yang dijadualkan pada 3 hingga 5 Ogos ini ditangguhkan ke suatu tarikh yang akan ditetapkan kelak.


Nilai eksport biji dan produk koko cecah RM3.2 bilion, dijangka terus meningkat – Wee

PEKAN NANAS, 24 Julai – Nilai eksport biji koko dan produk hiliran berasaskan koko dijangka terus meningkat tahun ini selepas mencatatkan peningkatan memberangsangkan tahun lepas, berikutan trend positif permintaan terhadap produk tempatan di luar negara.

Malah, Timbalan Menteri Perusahaan Perladangan dan Komoditi Datuk Seri Dr Wee Jeck Seng berkata bagi tempoh Januari hingga Mei 2022, nilai eksport itu mencecah RM3.2 bilion yang turut membuktikan potensi sektor tersebut.

“Nilai eksport biji koko dan produk koko pada tahun lepas meningkat 9.6 peratus kepada RM6.87 bilion berbanding RM6.27 bilion pada tahun 2020.

“Antara produk hiliran berasaskan koko yang mendapat permintaan tinggi adalah serbuk koko, pes koko dan produk coklat yang mendapat permintaan besar dari Timur Tengah dan negara-negara ASEAN,” kata beliau kepada pemberita selepas merasmikan pusat keusahawanan coklat Tanjung Piai, di sini, hari ini.

Mengulas selanjutnya, Wee berkata bagi melahirkan lebih banyak usahawan serta produk tempatan berasaskan koko yang bernilai tinggi, kerajaan telah melaksanakan pelbagai usaha menerusi Program Pembangunan Usahawan Coklat di bawah Projek Pembangunan Usahawan Coklat serta Program Promosi Koko dalam Rancangan Malaysia ke-12.

Sehubungan itu, beliau berharap pusat keusahawanan yang dibuka pada hari ini, dapat membantu dalam menjana pendapatan setempat khususnya golongan B40 dan juga belia.

“Sesiapa yang berminat akan diberi latihan. Kita mahu melahirkan usahawan berkualiti yang menggunakan model perniagaan yang tepat dan membuat produk menerusi latihan berperingkat yang dapat memberi pulangan lumayan,” katanya.

Wee berkata peserta kursus tersebut akan diberikan pendedahan kemahiran pembuatan coklat buatan tangan, asas-asas keusahawanan serta bantuan pemasaran dan penjualan hasil produk di premis sama sebagai khidmat sokongan awal sebagai usahawan coklat.

“Pada peringkat awal pelaksanaannya, pusat ini dijadual membimbing seramai 300 bakal usahawan. Pusat ini juga berupaya mewujudkan peluang menjana pendapatan untuk golongan B40 di kawasan yang berminat menceburi industri pembuatan coklat buatan tangan,” katanya.


Raja Gunung Melaka mahu tawan Everest kali keempat

AYER KEROH 10 Ogos – Pendaki tertua Malaysia James Lee Chong Meng, 74, sudah tiga kali mendaki Gunung Everest, Nepal kini sedang melakukan persiapan untuk menawan puncak tertinggi dunia itu buat kali keempat, Mei tahun hadapan.

Dia berasal dari Negeri Sembilan, namun kini menetap di Melaka berkata, kejayaan menawan puncak tertinggi dunia itu pada 2016, 2017 dan 2018 semuanya dilakukan pada bulan Mei.

Katanya, dia memilih melakukan pendakian pada bulan Mei berikutan musim panas yang amat sesuai untuk menawan gunung dengan ketinggian 8,849 meter itu yang bersalji.

Bekas Ketua Pegawai Eksekutif sebuah kilang di China ketika bermastautin di negara itu selama 11 tahun menyifatkan kemampuan mengekalkan stamina pada usia emas adalah hasil daripada amalannya yang gemar bersenam dan mengamalkan gaya hidup sihat sejak muda.

Mula serius mendaki pada usia 40 tahun ramai bertanya mengenai resepi untuk kekalkan stamina yang baik, baginya prinsip diamalkan adalah menjauhi ‘5 Putih’ iaitu elakkan makanan berwarna putih seperti gula, gandum, beras, garam dan krim.

“Selain itu saya juga gemar mencabar diri dan setakat ini sudah mendaki lebih 100 gunung dengan ketinggian lebih 3,000 meter daripada paras laut. Gunung-gunung seperti di China, Jepun, India, Thailand, Vietnam dan Indonesia boleh kata semua sudah berjaya saya tawan.

“Gunung di Semenanjung Malaysia, bagi saya majoriti berada bawah paras 3,000 meter, jadi tidak terlalu mencabar, ambil masa satu atau setengah hari saja untuk sampai ke puncak.

“Namun kekangan akibat COVID-19 perancangan untuk menawan semua gunung di negara ini terbantut,” katanya ketika ditemui pada Majlis Penutup Kursus Asas Malim Gunung Perhutanan (MGP) Peringkat Negeri Melaka, di sini, semalam.

“Saya pernah mengalami sesak nafas yang teruk dan beberapa pengalaman yang pahit namun itu tidak mematahkan semangat saya untuk menawan gunung Everest kali keempat pada bulan Mei tahun hadapan.

Setakat ini dia menerima tajaan berjumlah RM 200,000 untuk mendaki gunung Everest dan kesemua tiga kali ekspedisi pendakiannya sebelum ini turut ditaja.

“Mana mampu untuk keluarkan duit ratusan ribu, permit mendaki sahaja USD11,000 (RM49,000) dan insurans untuk warga emas macam saya ini sahaja mencecah USD7,000 (RM31,199) untuk tempoh dua bulan,” ujarnya lagi.


Pelajar perlu divaksin sebelum sekolah dibuka – Rina Harun

SERI ISKANDAR 14 Ogos – Pelajar khususnya berumur 12 hingga 17 tahun perlu divaksin sebelum sesi persekolahan dijadual dibuka pada 1 Sept ini, kata Menteri Pembangunan Wanita, Keluarga dan Masyarakat Datuk Seri Rina Mohd Harun.

Beliau berkata saranan itu sejajar dengan peningkatan jumlah kes dan penularan COVID-19 ketika ini, yang tidak mengenal mangsa termasuk kanak-kanak dan pelajar sekolah.

“Mereka tidak terkecuali daripada COVID-19. Harap selepas selesai golongan dewasa mendapat vaksin, giliran kanak-kanak pula khasnya berumur 12 hingga 17 tahun.

“Harus kita ingat, kanak-kanak dalam kumpulan ini masih bersekolah. Jadi diharap mereka dapat diberi vaksin sebelum atau ketika sekolah dibuka dengan kerjasama Kementerian Pendidikan,” katanya selepas melawat Rumah Seri Kenangan Seri Iskandar hari ini.

Semalam, Ketua Pengarah Kesihatan Tan Sri Dr Noor Hisham Abdullah mengumumkan, kerajaan akan melaksanakan pemberian vaksin COVID-19 kepada kanak-kanak dan remaja berumur 12 hingga 17 tahun mulai 15 Sept ini.

Menyentuh perkara sama, Menteri Penyelaras Program Imunisasi COVID-19 Kebangsaan Khairy Jamaluddin berkata, vaksinasi itu akan dimulakan mengikut keutamaan iaitu remaja yang mempunyai masalah kronik diikuti tanpa masalah perubatan dan berdasarkan penurunan umur.

Pada 17 Julai lepas, Kementerian Pendidikan membuat ketetapan bahawa, sekolah akan dibuka secara berperingkat untuk pengajaran dan pembelajaran secara bersemuka mulai 1 Sept ini.

Dalam pada itu, Rina berharap ibu hamil dengan kandungan 14 hingga 33 minggu, akan terus diberikan keutamaan untuk mendapatkan vaksin di mana-mana pusat pemberian vaksin (PPV) seluruh negara.

“Bukan sahaja ibu, tetapi suami dan ahli keluarga perlu memainkan peranan penting, kerana ini kebaikan untuk semua termasuk anak dalam kandungan. Saya difahamkan, hampir 60 peratus daripada 150,000 ibu hamil telah mendaftar dan mendapatkan vaksin,” katanya.

Mengenai program hari ini, beliau berkata pihak kementerian telah menyumbangkan RM494,400 kepada badan bukan kerajaan, Pertubuhan Restu Amal Jasa Malaysia dalam memastikan pelaksanaan Projek Rintis Penyumberan Luar (ASD) di Rumah Seri Kenangan Seri Iskandar, berjaya direalisasikan.

Katanya program julung kali diadakan ini merupakan kerjasama strategik antara kerajaan dan pertubuhan bukan kerajaan (NGO), dalam memfokuskan strategi baharu serta perkongsian amalan terbaik bagi meningkatkan keberkesanan perkhidmatan, khususnya membabitkan warga emas.

“Projek rintis ini di bawah Rancangan Malaysia Ke-Sebelas (RMK-11) di mana dari segi pengoperasian pihak kerajaan menyediakan fasiliti dari sudut infrastruktur, manakala dalam soal kakitangan, modul, penjagaan, operasi harian, pembangunan modal insan, ia diuruskan oleh NGO ini,” katanya.

Beliau berkata pihaknya juga berharap program yang akan dijalankan selama enam bulan bermula September depan itu, dapat meningkatkan kualiti dan perkhidmatan penjagaan terhadap 103 warga emas yang berada di institusi berkenaan.

“Kita akan lihat keberkesanan projek ini. Jika berjaya dan bertepatan dengan matlamat asal ASD diadakan, maka kita akan perluaskan di rumah seri kenangan ataupun di institusi lain di negara ini,” katanya.


Tidak mustahil boleh tonton bola sepak di stadium lebih awal

PUTRAJAYA 11 Mac. – Menteri Belia dan Sukan Datuk Seri Reezal Merican Naina Merican tidak menolak kemungkinan kebenaran penonton ke stadium bagi saingan Liga Malaysia (Liga-M) musim ini dapat diberikan lebih awal berikutan usaha dan gerak kerja yang positif sedang dilakukan pelbagai pihak.

Reezal Merican berkata ketika ini, Liga Bola Sepak Malaysia (MFL) hanya perlu memperincikan protokol pengurusan sukan supaya ia tidak melanggar prosedur operasi standard (SOP) pelaksanaan Perintah Kawalan Pergerakan (PKP) sedia ada.

Sebaik ia diperincikan, KBS merancang membentangkan mengenai kebenaran kehadiran penonton ke stadium kepada Majlis Keselamatan Negara (MKN) seawal minggu depan selain mengharapkan pelaksanaan SOP itu berjalan lancar apabila ia mula dilaksanakan.

“Tarikh tepat (dibentangkan) tak dapat dipastikan kerana mesyuarat MKN ketika ini juga tidak tentu,” katanya kepada pemberita selepas melancarkan Skim Pembiayaan Industri Sukan di sini, hari ini.

Ketika melancarkan saingan Liga-M 2021 minggu lepas, Reezal Merican memberi jaminan permohonan kehadiran penyokong ke stadium akan dibuat selepas dua bulan saingan Liga-M yang menggunakan model gelembung sukan berjalan dengan lancar.

Namun, timbul desas-desus penonton akan mula dibenar hadir ke stadium seawal sebelum jendela perlawanan antarabangsa Persekutuan Bola Sepak Antarabangsa (FIFA) pada bulan ini.

“Gambaran saya beri ketika pelancaran Liga-M baru-baru ini adalah jika kita dapat lakukan (kehadiran penonton ke stadium) dalam sebulan ia adalah bonus.

Sementara itu, beliau berkata penyokong tidak diwajibkan membuat ujian calitan COVID-19 jika kerajaan mula membenarkan kehadiran penonton ke stadium pada masa hadapan.


Bekalan tepung gandum dalam negara mencukupi – KPDNHEP

KUALA BERANG, 5 Jun – Kementerian Perdagangan Dalam Negeri dan Hal Ehwal Pengguna (KPDNHEP) memaklumkan bekalan tepung gandum dalam negara adalah stabil dan mencukupi.

Timbalan Menterinya Datuk Rosol Wahid bagaimanapun berkata bagi bekalan tepung gandum am bersubsidi, pengeluarannya terpaksa dikurangkan di pasaran, disebabkan lonjakan harga di peringkat global.

Katanya rakyat tidak perlu panik kerana bekalan makanan asas itu di pasaran setakat ini adalah mencukupi, namun terdapat sedikit peningkatan harga iaitu antara 10 hingga 30 peratus.

“Daripada segi bekalan tak terjejas… cuma harga meningkat kerana pertama isu Ukraine dengan Rusia dan kedua kos pengangkutan yang naik dengan mendadak.

“Berkenaan gandum am bersubsidi, ia adalah gandum khusus untuk kegunaan B40, jadi pengurangannya tidak menjejaskan peniaga yang buat roti canai, kuih dan sebagainya,” katanya selepas meninjau program Jualan Kedai Prihatin di sini, hari ini.

Dalam pada itu, Rosol berkata kerajaan tetap memantau harga minyak sawit campuran di pasaran, walaupun produk itu tidak termasuk dalam senarai barangan kawalan.

“Yang kita kawal ialah minyak masak sawit tulen satu hingga lima kilogram. Kalau ada peniaga jual lebih daripada harga maksimum boleh dikenakan tindakan di bawah Akta Kawalan Harga dan Antipencatutan 2011 (AKHAP 2021).

“Tetapi jika ada peniaga yang ambil untung melampau atas jualan minyak sawit campuran, boleh buat aduan dan kita akan ambil tindakan,” katanya. – BERNAMA


Kayuhan edisi sulung LTdIPT bermula hari ini

DURIAN TUNGGAL 17 Jun – Universiti Teknikal Melaka Malaysia (UTeM) menjadi tuan rumah bagi penganjuran perlumbaan jelajah berbasikal Le Tour De IPT (LTdIPT) yang bermula hari ini.

Timbalan Setiausaha Bahagian Seksyen Sukan Bahagian Perancangan Strategik Kementerian Pendidikan Tinggi (KPT), Datuk Dr. Pekan Ramli berkata, LTdIPT disertai 16 pasukan mewakili institusi pengajian tinggi (IPT) awam dan swasta seluruh negara.

“Penganjuran ini bakal menilai kemampuan pelajar IPT di negara dan mencungkil bakat baharu dalam mencari pelapis untuk mewakili skuad kebangsaan pada masa akan datang.

“Edisi pertama ini cuma empat peringkat perlu ditempuhi peserta bagi mendapat tempat jersi iaitu di peringkat pendahulu keseluruhan, Raja Pecut, Raja Bukit dan Pendahulu Bawah 21 tahun.

“Penganjuran sulung ini merupakan transformasi kepada penganjuran Varsity Cycling Challenge (VCC) diperkenalkan pada 2015, bertepatan dengan lonjakan pertama pendidikan tinggi negara untuk menarik, membangun dan mengekalkan bakat berkualiti tinggi dalam bidang sukan,” katanya.

Beliau berkata demikian pada sidang media selepas menghadiri Majlis Memperkenalkan Pasukan dan Perasmian LTdIPT di Kompleks Sukan UTeM, di sini, semalam.

Terdahulu, program yang disempurnakan Canselor UTeM Tun Seri Setia (Dr.) Mohd Ali Mohd Rustam turut dihadiri Ketua Menteri, Datuk Seri Ab Rauf Yusoh serta Naib Canselor UTeM, Prof. Ts. Dr. Massila Kamalrudin.


Sultan Selangor perkenan DUN dibubar Jumaat ini

KLANG, 19 Jun – Sultan Selangor Sultan Sharafuddin Idris Shah hari ini berkenan Dewan Undangan Negeri (DUN) Selangor dibubarkan berkuat kuasa Jumaat ini (23 Jun) bagi memberi laluan kepada Pilihan Raya Negeri (PRN).

Perkara itu diumumkan Setiausaha Sulit Sultan Selangor Datuk Mohamad Munir Bani pada Istiadat Pembubaran DUN Selangor di Balai Dewan Diraja, Istana Alam Shah di sini hari ini.

Hadir sama, Setiausaha Kerajaan negeri Datuk Haris Kasim, Speakar DUN Selangor Ng Suee Lim dan barisan Ahli Dewan Diraja Selangor. -BERNAMA


Hospital swasta akan dibenarkan berunding beli vaksin COVID-19

PUTRAJAYA 29 Mac – Hospital swasta akan diberi kebenaran untuk berunding dengan pembekal bagi pembelian vaksin COVID-19, kata Menteri Penyelaras Program Imunisasi COVID-19 Kebangsaan Khairy Jamaluddin.

Namun sebagai orang yang terlibat dalam rundingan dengan syarikat vaksin, katanya penghantaran vaksin untuk pasaran swasta seawal-awalnya mungkin hanya dilaksanakan pada suku ketiga dan keempat tahun ini.

“Jangan orang yang berada ingat mereka akan dapat bayar untuk suntikan bulan ini atau bulan depan sebab seluruh dunia ada kekurangan bekalan vaksin,” katanya dalam sidang media mengenai perkembangan program imunisasi COVID-19, di sini hari ini.

“Saya akan beri laluan kepada mereka mencuba memperolehnya tetapi untuk menguruskan jangkaan warga Malaysia, saya boleh beritahu anda bahawa pasaran swasta tidak akan memberikan kepada mereka dalam masa terdekat,” kata beliau yang juga Menteri Sains, Teknologi dan Inovasi.

Semalam Pengerusi Pertubuhan Ikatan Komuniti Selamat Tan Sri Lee Lam Thye berkata, kerajaan wajar menimbang untuk membenarkan kemudahan kesihatan swasta membeli dan melaksanakan suntikan vaksin COVID-19 ke atas mereka yang mampu membayar kos itu bagi mempercepatkan pencapaian sasaran 80 peratus penduduk Malaysia menerima imunisasi COVID-19.

Dalam pada itu, Khairy berkata kerjasama awam dan swasta akan diadakan bagi pemberian vaksin COVID-19 untuk kategori industri yang beroperasi di kawasan zon merah dan melebihi 5,000 pekerja.

Sementara itu, Khairy berkata Kementerian Alam Sekitar dan Air (KASA) telah menyediakan satu garis panduan iaitu Program Vaksinasi Hijau bagi menjadikan urusan operasi di Pusat Pemberian Vaksin (PPV) lebih mesra alam.

“Dengan kehadiran lebih ramai orang di PPV dan penggunaan sumber yang besar termasuklah pengendalian barang yang diperoleh, panduan ini adalah satu inisiatif untuk menjadikan pengurusan sumber lebih lestari dari sudut pengurusan sisa serta guna tenaga elektrik,” katanya.


WWF cadang ‘tutup’ Pantai Padang Kemunting waktu malam

TANJUNG BIDARA 20 Jun – Pantai Padang Kemunting, di sini harus segera diwartakan sebagai kawasan santuari penyu karah bagi membantu usaha memulihara haiwan marin itu daripada pupus.

Pengurus Konservasi Penyu Semenanjung World Wildlife Fund-Malaysia (WWF-Malaysia), Lau Min Min merayu agar langkah itu mendapat perhatian kerajaan negeri demi kelangsungan penghidupan penyu berkenaan.

Beliau berkata, ia penting bagi mengelakkan penyu yang sering naik ke pantai berkenaan untuk bertelur pupus akibat kegiatan mengambil telur penyu oleh pihak tidak bertanggungjawab, selain memastikan penyu karah tetap memilih pantai berkenaan sebagai lokasi untuk bertelur.

Jelasnya, dengan pewartaan itu pelancong hanya dibenarkan berkelah di pantai berkenaan pada waktu siang dan tiada sesiapa dibenarkan berada di pantai itu pada waktu malam bagi memastikan penyu bebas naik dari laut untuk bertelur.

“Industri pelancongan tidak akan terjejas dengan pewartaan itu kerana mereka masih boleh mengunjunginya pada waktu siang,” katanya di sini hari ini.

Selain itu, WWF-Malaysia juga merayu Majlis Perbandaran Alor Gajah (MPAG) bekerjasama dengan Tenaga Nasional Berhad (TNB) untuk menukar lampu jalan sedia ada kepada lampu jalan mesra penyu.

“Lampu itu perlu dipasang kerana lampu konvensional sedia ada milik MPAG terlalu terang dan menakutkan penyu naik ke darat untuk bertelur,” katanya.

Min Min berkata, langkah itu juga sejajar usaha menjadikan Pantai Padang Kemunting sebagai Kampung Mesra Penyu kerana kawasan itu adalah satu daripada lokasi pendaratan utama penyu karah.

Katanya, purata antara 400 hingga 500 sarang penyu karah dicatatkan di negeri ini setahun dan Pusat Konservasi dan Penerangan Penyu (PKPP) di Padang Kemunting yang beroperasi sejak lebih 10 tahun lalu amat membantu usaha mengekalkan penyu karah.

Beliau berkata, Pantai Padang Kemunting mencatatkan lebih 100 pendaratan, iaitu yang tertinggi berbanding di kawasan lain, sekali gus menjadikannya menyumbang 25 hingga 30 peratus daripada keseluruhan pendaratan di negeri ini.

Kedua-dua cadangan itu, katanya, bertujuan memastikan penyu karah tidak pupus berikutan amaran Senarai Merah oleh International Union for Conservation of Nature (IUCN) yang berpangkalan di Switzerland yang menyenaraikan penyu berkenaan sebagai haiwan marin yang bakal pupus jika tiada usaha memuliharanya.

Selain pantai Padang Kemunting, pantai lain di negeri ini yang mencatatkan jumlah sarang penyu karah tinggi ialah Kem Terendak di Sungai Udang dan Tanjung Dahan, Tanjung Serai serta Meriam Patah di Kuala Sungai Baru.


Perjawatan anggota bomba tidak seimbang, perlu kaji semula – Kor Ming

BANDA HILIR 14 Mei – Kementerian Pembangunan dan Kerajaan Tempatan (KPKT) akan mengkaji secara komprehensif penyusunan semula organisasi termasuk perjawatan Jabatan Bomba dan Penyelamat Malaysia (JBPM).

Menterinya, Nga Kor Ming berkata penyusunan semula itu melibatkan pengisian perjawatan sedia ada yang masih kosong serta menambah jumlah keanggotaan bomba.

“Saya yakin JBPM dan Bahagian Sumber Manusia KPKT sedang meneliti kertas cadangan ini sebelum kita angkat kepada pihak JPA untuk pertimbangan dan kelulusan,” katanya.

Sambutan itu dirasmikan Yang di-Pertua Negeri, Tun Seri Setia Mohd Ali Mohd Rustam dan dihadiri Exco Kanan Perumahan, Kerajaan Tempatan, Saliran, Perubahan Iklim dan Pengurusan Bencana negeri, Datuk Rais Yasin yang mewakili Ketua Menteri, Datuk Seri Ab Rauf Yusoh.

Hadir sama, Ketua Pengarah Jabatan Bomba dan Penyelamat Malaysia (JPBM) Datuk Abdul Wahab Mat Yassin dan Pengarah JBPM Melaka, Penolong Pesuruhjaya Bomba Abu Bakar Katain.

Mengulas lanjut, Kor Ming berkata perkara itu diberi perhatian berikutan jumlah keanggotaan terkini anggota bomba melebihi 15,000 berbanding 33.57 juta populasi rakyat Malaysia.

“Ditambah dengan jumlah panggilan kecemasan yang perlu dihadiri melebihi 100,000 setiap tahun saya melihat jumlah keanggotaan ini sama sekali tidak seimbang,”katanya.


Rahman Shaari Sasterawan Negara ke-15

PUTRAJAYA, 22 Jun – Presiden Persatuan Penyair Malaysia (PENYAIR) Datuk Rahman Shaari dinobatkan sebagai Sasterawan Negara ke-15, umum Menteri Kanan Pendidikan Datuk Dr Radzi Jidin hari ini.

Radzi dalam sidang media mengenai Sasterawan Negara ke-15 di sini berkata seramai sembilan panel terlibat dalam pemilihan Sasterawan Negara ke-15 yang bermesyuarat sejak September 2021 bagi menilai 12 pencalonan dengan tiga daripadanya telah disenarai pendek.

Radzi berkata Majlis Pengurniaan Anugerah Sastera Negara ke-15 akan disempurnakan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah pada satu tarikh yang akan dimaklumkan kelak.

Anugerah Sastera Negara diberikan oleh kerajaan Malaysia kepada sasterawan yang menulis dalam bahasa Melayu dan memberikan sumbangan cemerlang secara berterusan dalam perkembangan kesusasteraan tanah air melalui ciptaan karya kreatif, pemikiran dan kegiatan sastera yang bermutu tinggi.

Radzi berkata Rahman akan menerima Warkah Penghormatan Negara dan wang tunai sebanyak RM60,000, selain menerima penerbitan sebanyak 50,000 naskhah buku atau nilai harga buku berjumlah maksimum RM500,000 untuk dibeli kerajaan dan disebar luas ke sekolah, perpustakaan, jabatan dan agensi kerajaan.

Beliau juga akan menerima kemudahan percuma dalam wad kelas satu di mana-mana hospital kerajaan, kemudahan kegiatan mencipta karya sastera dan penerbitan karya, penterjemahan karya yang sesuai dalam bahasa asing, selain elaun sara hidup RM5,000 sebulan.

Rahman yang kini seorang penulis bebas dilahirkan di Kampung Gial, Mata Ayer, Perlis pada 5 Sept 1949 dan pernah bertugas sebagai seorang guru, pegawai bahasa dan pensyarah di institut pengajian tinggi awam.

Beliau juga pernah menerbitkan 16 buku akademik, 10 novel, terlibat dalam penghasilan kamus, penyusunan buku selain penulisan skrip drama pentas dan televisyen.

Rahman pernah memenangi tempat pertama sayembara menulis esei dan kritikan anjuran Dewan Bahasa dan Pustaka pada 1977, Hadiah Sastera Malaysia kategori puisi pada 1976, 1982 dan 1986 dan Anugerah Penyair Gabungan Persatuan Penulis Nasional Malaysia (GAPENA) pada 2013.


Tanah runtuh : Operasi SAR diteruskan hari keenam

BATANG KALI, 21 Dis – Operasi mencari dan menyelamat (SAR) baki lapan lagi mangsa yang masih hilang dalam tragedi tanah runtuh di tapak perkhemahan Father’s Organic Farm, Gohtong Jaya Jumaat lepas, diteruskan pagi ini.

Sebelum operasi ditangguhkan, anggota penyelamat menemukan mayat seorang kanak-kanak perempuan pada 11.15 malam tadi menjadikan angka korban tragedi berkenaan kini 25 orang.

Anggota penyelamat juga kelihatan terus bersemangat menjalankan tugas pencarian meskipun tiga pegawai dan anggota terpaksa diberi rawatan kerana kurang sihat dan mengalami kecederaan ringan.

Perkembangan terbaharu malam tadi menyaksikan sehingga kini 61 selamat, 25 terkorban dan lapan masih hilang daripada keseluruhan 94 orang yang terlibat dalam insiden tanah runtuh di tapak perkhemahan berkenaan pada 2.42 pagi, Jumaat lepas.


Malaysia hampiri 80 peratus dewasa lengkap divaksin- DR Adham

JOHOR BAHRU 19 Sept. – Kira-kira 1.8 peratus sahaja lagi diperlukan bagi mencapai sasaran 80 peratus populasi dewasa di negara ini lengkap divaksinasi, kata Menteri Sains, Teknologi dan Inovasi Datuk Seri Dr Adham Baba.

“Kadar liputan vaksinasi pada bulan ini juga lebih tinggi di beberapa negeri setelah usaha pemvaksinan ditumpukan kepada negeri-negeri yang sebelum ini masih mencatat kadar lebih rendah seperti Kelantan, Pahang, Kedah, Perak dan Sabah,” katanya selepas melawat pusat pemberian vaksin (PPV) Pandu Lalu OKU Sentral di Pusat Akuatik Majlis Bandaraya Johor Bahru, Arena Larkin, di sini hari ini.

Dr Adham menjelaskan liputan vaksinasi di kebanyakan negeri ketika ini berada di landasan yang baik terutamanya di Sarawak, Labuan dan di Lembah Klang merangkumi Selangor, Kuala Lumpur dan Putrajaya.

Bagaimanapun katanya, ini tidak bermakna usaha vaksinasi diperlahankan sebaliknya lebih tertumpu kepada negeri dan kawasan tertentu termasuk menyasarkan kumpulan yang tercicir.

“Kadar vaksinasi (harian) negara yang dicatatkan sehingga semalam adalah sebanyak 232,559 dos dengan jumlah terbesar diberi di Sabah, Johor dan Lembah Klang,” katanya.

Mengenai vaksinasi melibatkan golongan Orang Kurang Upaya (OKU), Dr Adham berkata mengikut data Pasukan Petugas Khas Imunisasi COVID-19 (CITF), seramai 517,447 atau 89.9 peratus daripada 575,564 OKU telah menerima sekurang-kurangnya satu dos.


Jaring gesa kerajaan benarkan nelayan tanpa lesen beroperasi

IPOH 2 Jun – Persatuan Pendidikan dan Kebajikan Jaringan Nelayan Pantai Malaysia (JARING) memohon kerajaan agar memberi kebenaran kepada kumpulan nelayan tulen yang tidak berlesen dan tidak memiliki kad pendaftaran, untuk turun ke laut sepanjang tempoh pelaksanaan Perintah Kawalan Pergerakan (PKP) di negara ini.

Timbalan Pengerusi persatuan itu Mohd Faizal Mohd Zabri berkata, meskipun kerajaan membenarkan nelayan terus beroperasi dan turun ke laut sebelum ini, namun sebahagian besar nelayan yang beroperasi di jeti adalah daripada kumpulan tersebut.

“Ramai dalam kalangan nelayan tidak memiliki lesen dan kad pendaftaran nelayan kerana pengeluaran lesen nelayan bagi perikanan laut pantai termasuk nelayan pantai Zon A telah lama dibekukan oleh kerajaan.

“Sehubungan itu, ramai dalam kalangan nelayan tidak mempunyai pilihan selain terus beroperasi untuk mencari rezeki tanpa memiliki lesen. Sebelum ini hanya ‘lesen khas’ sahaja yang dikeluarkan dengan bilangan yang terhad setiap kali menjelang pilihan raya umum,” katanya dalam satu kenyataan hari ini.

Mohd Faizal berkata justeru, JARING berpendapat adalah amat wajar kerajaan membenarkan nelayan yang tidak memiliki lesen untuk turut beroperasi bagi mencari rezeki dalam meneruskan kelangsungan hidup ketika pandemik COVID-19 melanda negara.

“Dalam masa yang sama mereka juga turut menyumbang kepada jaminan bekalan makanan hasil laut negara dan ketiadaan mereka bakal menjejaskan bekalan hasil laut di sesetengah lokasi.

“Persatuan nelayan wajar mengeluarkan surat sokongan bagi membolehkan nelayan tulen yang tidak berlesen dan tidak memiliki kad pendaftaran nelayan turun ke laut,” katanya.

Dalam pada itu, Mohd Faizal berkata JARING turut menggesa agensi penguatkuasaan untuk memastikan semua nelayan yang beroperasi hanya menggunakan alat tangkap yang dibenarkan Akta Perikanan 1985 dan Jabatan Perikanan Malaysia bagi memelihara sumber perikanan negara.

Pada 28 Mei, Perdana Menteri Tan Sri Muhyiddin Yassin mengumumkan sekatan pergerakan penuh sektor sosial dan ekonomi Fasa Pertama di seluruh negara bagi tempoh 14 hari bermula semalam hingga 14 Jun untuk mengekang penularan wabak COVID-19.

Majlis Keselamatan Negara (MKN) menyenaraikan 17 sektor termasuk pertanian, ternakan, perikanan, perladangan dan komoditi, selain yang terlibat dalam rantaian bekalan untuk dibenarkan beroperasi sepanjang tempoh itu.


Tiada pemain lari sebab gaji

KETUA Jurulatih Melaka United (MU), Zainal Abidin Hassan menempelak dakwaan sebuah akhbar tempatan yang melaporkan dua pemainnya ‘angkat kaki’ dari pasukan disebabkan faktor gaji dan layanan buruk.

Sebaliknya, tegasnya, dua pemain berkenaan, Curran Singh Ferns dan Narupon Wild Putsorn mempunyai sebab peribadi sehingga masing-masing membuat keputusan meninggalkan pasukan.

“Kenyataan yang tersebar di akhbar itu adalah satu salah tafsiran. Yang pertama mengenai Curran Singh, dia sendiri yang meminta untuk berhijrah dan bukannya sebab faktor lain kerana isu gaji saya rasa tidaklah tertunggak.

“Mengenai Nazza (Narupon Wild) pula dia membuat keputusan tersebut disebabkan tekanan akibat terlalu lama di Malaysia akibat Covid-19. Saya tidak nafikan ada sedikit faktor kelewatan gaji hingga membuatkan dia memilih untuk mengikut pilihan keluarga.

“Tetapi jika membabitkan layanan yang tidak baik dan gaji tertunggak begitu lama, itu tidak benar dan saya nafikan,” katanya ketika ditemui sebelum sesi latihan pasukan di Stadium Hang Jebat.

Terdahulu, sebuah akhbar tempatan melaporkan pemain kacukan Malaysia-Australia, Curran Singh dan pemain import kuota Asia Tenggara MU, Narupon Wild memilih untuk meninggalkan pasukan akibat tidak lagi percaya dengan janji manis pengurusan untuk menyelesaikan tunggakan gaji.

Mengulas mengenai kehilangan seorang lagi pemain import kuota Asia, Jang Suk-Won dalam sesi latihan, Zainal menjelaskan pemain itu tidak meninggalkan pasukan, sebaliknya hanyalah terperangkap di negara asalnya, Korea Selatan, sepanjang tempoh Perintah Kawalan Pergerakan (PKP).


Pekerja hotel Labuan maut terkena renjatan elektrik tiang lampu

Ketua Polis Labuan Supt Ahmad Jawila berkata mangsa yang meninggal dunia dikenal pasti sebagai Ryandeigo Roselee, 18, yang berasal dari Sook, Keningau, Sabah.

“Remaja itu tersentuh tiang lampu bervoltan tinggi ketika berjalan di laluan berbumbung sepanjang 50 meter yang berpagar dan tercampak ke laluan pejalan kaki,” katanya pada sidang media di sini.

Dia ditemukan dalam keadaan tidak sedarkan diri di sebelah tiang lampu di laluan pejalan kaki ketika ambulans tiba dan meninggal dunia di tempat kejadian pada 12.05 tengah malam.

Ahmad berkata mangsa ditemukan oleh abangnya yang berasa tidak sedap hati selepas menyedari adiknya masih belum pulang seperti kelaziman iaitu pada 11.30 malam (syif malam).

Ahmad berkata pemeriksaan di tiang lampu mendapati ia dalam keadaan baik dan tiada wayar hidup yang terdedah di luar tiang lampu itu.

“Kami telah  menutup sementara laluan pejalan kaki sehingga pihak berkuasa tempatan Perbadanan Labuan dan Saba Electricity Sdn Bhd (SESB) mengesahkan laluan itu selamat untuk pejalan kaki,” kata Ahmad.


Malaysia mohon 5,000 tambahan kuota haji

BUKIT GANTANG, 16 Mei – Malaysia memohon sebanyak 5,000 tambahan kuota jemaah haji daripada Kerajaan Arab Saudi bagi musim haji tahun ini, kata Menteri di Jabatan Perdana Menteri (Hal Ehwal Agama) Datuk Idris Ahmad.

“Kami mohon sahaja tetapi bidang kuasa terletak pada Kerajaan Arab Saudi,” katanya ketika ditemui pemberita selepas menghadiri Jamuan Hari Raya Aidilfitri anjuran Jawatankuasa Pengurusan Komuniti Kampung (JPKK) Mustafa Samat di Kampung Pasir di sini, hari ini.

Beliau berkata surat tawaran yang ditolak bagi jemaah yang menghadapi masalah termasuk disebabkan kesihatan dan faktor umur, juga akan ditawarkan kepada jemaah lain.

Sehubungan itu, Idris menasihatkan para jemaah supaya menjaga kesihatan kerana semua bakal haji diwajibkan lulus pemeriksaan kesihatan bagi memperoleh visa haji sebagaimana ditetapkan oleh Kerajaan Arab Saudi.

“Kami harapkan bakal jemaah haji tumpukan pada kesihatan kerana ibadah haji memerlukan fizikal yang cergas dan kesempurnaan bacaan adalah sunat sahaja.

“Kepada mereka yang tidak lulus, kami harap tahun depan insya-Allah mereka akan diberikan peluang, namun ia tetap ditentukan oleh Arab Saudi,” katanya.

Pada 21 April lepas, Idris mengumumkan kuota haji Malaysia tahun 2022  adalah 14,306 iaitu 45 peratus daripada kuota tahunan yang biasa diterima.


Khairy adakan lawatan kerja ke Thailand, teroka potensi kanabis

Beliau tiba di Lapangan Terbang Antarabangsa Suvarnabhumi pada 4.08 petang (waktu tempatan) hari ini dan disambut Duta Malaysia ke Thailand, Datuk Jojie Samuel serta wakil Menteri Kesihatan Awam Thailand, Watcharapong Kuwijitwan dan Pengarah Institut Penyelidikan Sistem Kesihatan (HSRI), Nopporn Cheanklin.

Khairy dijadual melawat Pejabat Farmaseutikal Kerajaan (GPO) esok untuk mendengar taklimat mengenai dasar kanabis di negara itu termasuk amalan, kaedah penanaman, kajian serta penggunaan kanabis dan ketum bagi tujuan kesihatan di Thailand.

“Lawatan bilateral kesihatan ini juga akan menjadi platform terbaik KKM untuk pendedahan dan penelitian berhubung kajian-kajian antarabangsa berkaitan kanabis dan ketum termasuk hasil dapatan ujian-ujian klinikal kanabis untuk tujuan kesihatan.

“Melalui lawatan bilateral ini, KKM berpeluang meneroka potensi penggunaan kanabis dan ketum dalam bidang kesihatan serta merangka strategi kawal selia dan penguatkuasaan undang-undang terhadap penggunaannya,” menurut Kementerian Kesihatan (KKM) dalam satu kenyataan hari ini.

Selain itu, kunjungan berkenaan membuka peluang kolaborasi peringkat antarabangsa untuk entiti swasta atau penyelidikan menjalankan kajian serta ujian klinikal ke atas kanabis dan ketum, membangunkan inovasi perubatan dan seterusnya meningkatkan kualiti penjagaan kesihatan di Malaysia.

Khairy dijangka mengadakan pertemuan dengan pemain utama industri kanabis dan ketum di Thailand selain mengunjungi Siam Cannabis Land untuk melihat dengan lebih dekat kaedah penanaman di dalam dan luar premis, rumah hijau serta bilik pengeringan.

Beliau dan delegasi turut dijadual melawat Bumrungrad International Hospital, satu daripada hospital swasta terbesar di Asia Tenggara dan Institut Psikiatri Somdet Chaopraya.

“Komitmen Malaysia memenuhi jemputan lawatan rasmi bilateral kesihatan berhubung penggunaan kanabis dan ketum bagi tujuan kesihatan serta menghadiri mesyuarat HLMHE APEC membuktikan Malaysia adalah konsisten dan komited dalam setiap kerjasama di peringkat antarabangsa,” menurut kenyataan itu. – BERNAMA


COVID-19: 375 kes direkodkan hari ini, lima kematian baharu

MELAKA 8 Okt. – Kes baharu COVID-19 di Malaysia hari ini menurun berbanding semalam namun tetap merekodkan tiga angka dengan mencatatkan 375 kes.

Menurut Ketua Pengarah Kesihatan Tan Sri Dr Noor Hisham Abdullah dari jumlah itu, 371 kes merupakan kes penularan tempatan, manakala empat darinya merupakan kes import.

Menerusi sidang media Kementerian Kesihatan yang disiarkan secara langsung itu, Sabah merekodkan 271 kes, Selangor 36 kes, Kedah 16 kes, Wilayah Kuala Lumpur 12 kes, Wilayah Persekutuan Labuan 10 kes.

Diikuti Sarawak 8 kes, Terengganu 5 kes, Johor 5 kes, Perak 5 kes, Wilayah Persekutuan Putrajaya 2 kes, Negeri Sembilan 2 kes dan Melaka, Pahang dan Pulau Pinang masing-masing dengan satu kes.

Antara lain, 18 kes sembuh baharu direkodkan dengan jumlah 10,519 kes sembuh, manakala 3,703 kes aktif direkodkan hari ini dengan 60 kes darinya dirawat di unit rawatan rapi (ICU) dan 20 kes darinya memerlukan alat bantuan pernafasan.


Malaysia, Maldives setuju saling iktiraf lesen memandu domestik

“Menerusi MRA ini, rakyat kedua-dua negara boleh terus menggunakan lesen memandu domestik masing-masing dan memandu kenderaan bermotor dibenarkan dalam wilayah masing-masing tanpa perlu melalui proses mendapatkan lesen memandu tempatan atau membuat sebarang perubahan kepada lesen sedia ada mereka,” katanya.

Wee berkata MRA ini akan memudah cara pergerakan rakyat kedua-dua negara yang akan menyumbang kepada pembangunan sektor sosial dan ekonomi Malaysia dan Maldives.


Aidilfitri: Hairan motosikal tiba-tiba terbakar

AYER KEROH 3 Mei – Ketika umat Islam sibuk melakukan persiapan hari raya seorang penjawat awam dikejutkan dengan kejadian motosikal Honda RS150 kesayangan miliknya terbakar secara tiba-tiba.

Kejadian berlaku di Projek Perumahan Rakyat (PPR) Tehel, di sini, kira-kira jam 12.30 tengah hari, 1 Mei lalu menyebabkan motosikal terbabit terbakar 50 peratus.

Mohd Asnol Kasim, 32, berkata, dia yang berada di Jasin atas tugasan jabatan, dihubungi jiran pada jam 1 tengah hari bagi memaklumkan kejadian itu.

“Jiran yang menyedari kejadian membantu memadamkan kebakaran menggunakan alat pemadam api sebelum menghubungi saya. Selepas dimaklumkan saya terus bergegas pulang ke rumah, namun tidak banyak boleh dibuat melainkan hubungi pihak bomba dan polis untuk tindakan lanjut.

“Biarlah pihak berkuasa lakukan siasatan untuk kenal pasti punca sebenar kebakaran, namun saya berasa agak sedih kerana motosikal yang menyimpan banyak kenangan termasuk berkonvoi mengelilingi Semenanjung Malaysia terbakar.

“Sejak empat tahun lalu memang saya parkir motosikal terbabit di bawah blok PPR. Sudah empat hari saya parkir di situ namun tak sangka kebakaran boleh berlaku,” katanya.

Katanya, sepasukan pegawai Unit Forensik Bomba juga sudah ke lokasi untuk melakukan pemeriksaan dan siasatan bagi mengenal pasti punca kebakaran motosikal miliknya.


Kereta api ekspres terbakar, 180 penumpang selamat

KOTA BHARU, 2 Feb – Bahagian enjin sebuah kereta api ekspres dari Tumpat ke Johor Bahru terbakar di Kampung Anok Machang, Sungai Keladi dekat Pasir Mas pada pukul 9.44 malam tadi.

Penolong Penguasa Bomba (PPgB) Pasir Mas Shapawi Setapa berkata kejadian kebakaran berpunca daripada enjin di bahagian hadapan kereta api yang membawa 13 gerabak penumpang itu dan berjaya dipadamkan pada pukul 1.44 pagi tadi.

“Dua jentera dari balai bomba dari Pasir Mas dan Tanah Merah serta turut dibantu anggota bomba sukarela Rong Chenok dan anggota polis daripada Balai Polis Tok Uban melibatkan kira-kira 30 orang.

Sementara itu Ketua Pegawai Operasi Keretapi Tanah Melayu Berhad (KTMB) Mohd Zain Mat Taha ketika dihubungi berkata perjalanan 180 penumpang Ekspres Rakyat Timuran No 27 itu tetap diteruskan, dengan perjalanan dari Stesen Tumpat ke Stesen Kempas Baru mengalami kelewatan kira-kira enam jam.

Mohd Zain berkata insiden di Km 490.50-491.00 antara Pasir Mas dan Tanah Merah hanya membabitkan bahagian enjin lokomotif, tidak merebak ke gerabak penumpang, dan tidak mengakibatkan kehilangan nyawa atau sebarang kecederaan.

Katanya api dipadamkan sepenuhnya pada pukul 12.20 tengah malam hasil tindakan pantas pasukan bomba dari Pasir Mas serta Tanah Merah dan semua gerabak yang terbakar telah ditarik dengan lokomotif bantuan ke Stesen Pasir Mas.


UMNO berpendapat PRU-15 boleh diadakan sebelum pertengahan November – Ahmad

KUALA LUMPUR, 11 Oktober –  UMNO berpendapat Pilihan Raya Umum Ke-15 (PRU-15) boleh diadakan sebelum pertengahan November, kata Setiausaha Agung UMNO Datuk Seri Ahmad Maslan.

“UMNO berpendirian pembubaran Parlimen adalah merupakan jalan terbaik, memandangkan wakil parti-parti yang membentuk kerajaan campuran sebelum ini makin jelas tidak memperlihatkan solidariti terhadap Perdana Menteri (Datuk Seri Ismail Sabri Yaakob), dalam mentadbir negara.

“Malah mengisytiharkan UMNO dan BN (Barisan Nasional) sebagai musuh utama, hanya lebih menzahirkan tiadanya kepercayaan dan rasa hormat kepada UMNO yang menerajui kerajaan,” katanya yang membaca kenyataan media selepas Mesyuarat Khas Majlis Tertinggi (MT) UMNO di sini, malam tadi.

Terdahulu semalam, Ismail Sabri dalam Perutusan Khas sempena Pembubaran Parlimen Ke-14 memaklumkan, beliau telah menghadap dan mendapat perkenan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah tengah hari semalam, bagi menyembah warkah mengenai permohonan pembubaran Parlimen Ke-14.

“UMNO menghormati titah Tuanku, bahkan berpendirian serupa bahawa negara tidak boleh dibiarkan berterusan berada dalam keadaan politik tidak menentu, bahkan perlu mengembalikan mandat kepada rakyat untuk mereka memilih sebuah kerajaan, yang dapat menjamin kestabilan serta kemakmuran negara,” katanya.

Berhubung perkara dibincangkan dalam Mesyuarat Khas MT UMNO, Ahmad berkata mesyuarat itu membincangkan beberapa isu gerak kerja dan persiapan jentera untuk menghadapi PRU15 setelah Parlimen Ke-14 dibubarkan secara rasmi petang semalam.

“Mesyuarat juga bersetuju agar tema utama manifesto bagi PRU15 ialah “Kestabilan Dan Kemakmuran”, tema seumpama ini telah digunakan ketika Pilihan Raya Negeri (PRN) Melaka dan PRN Johor sebelum ini. Ia akan diangkat untuk persetujuan Dewan Tertinggi BN,” katanya.

Selain itu, beliau berkata tarikh baharu Perhimpunan Agung UMNO yang sebelum ini ditentukan pada 23 hingga 26 Nov ini, akan diubah kepada suatu tarikh yang akan dimaklumkan kemudian.

Petang semalam Ahmad menerusi hantaran di laman Twitter beliau memaklumkan, UMNO mengadakan mesyuarat khas biro politik serta majlis tertinggi parti itu susulan pengumuman Ismail Sabri berhubung pembubaran Parlimen, sekali gus memberi laluan kepada PRU15 diadakan.


Polis kesan dua beradik disyaki hilang

SEREMBAN, 10 Mei – Polis sedang mengesan dua beradik yang dilaporkan tidak pulang selepas keluar dari asrama secara sembunyi di sebuah sekolah di Senawang di sini, awal pagi tadi.

Ketua Polis Daerah Seremban ACP Nanda Maarof berkata kehilangan pelajar lelaki berusia 15 dan 16 tahun itu dilaporkan gurunya setelah menyedari mereka tidak hadir semasa solat subuh kira-kira pukul 6 pagi.

“Bimbang mengenai keselamatan dua beradik tersebut, guru berkenaan telah memaklumkan perkara itu kepada ibu bapa mereka dan berusaha mencari di merata tempat termasuk di kawasan sekolah, Senawang dan perhentian bas Terminal One, namun tidak menemukan kedua-duanya,” katanya dalam kenyataan hari ini.

Nanda berkata kes masih dalam siasatan dan mereka yang mempunyai maklumat mengenai pelajar berkenaan boleh menghubungi Sarjan Norseli di talian 0193020511.


Bantuan banjir Baling dipantau supaya tiada kelewatan – PM

KUALA LUMPUR, 10 Julai – Kerajaan sedang memantau pelaksanaan bantuan yang diumumkan sebelum ini kepada mangsa banjir di Baling, Kedah terutamanya bantuan baik pulih rumah yang terjejas.

“Selepas banjir berlaku petang itu (4 Julai), pagi esoknya (5 Julai) itu kita umum beri bantuan tunai kepada mereka (mangsa) tetapi yang penting adalah rumah, apabila roboh perlu disegerakan dari segi pembinaan baharu atau baik pulih rumah.

“Tempat tinggal itu yang paling penting selain bantuan kewangan,” katanya selepas menunaikan solat sunat Aidiladha di Masjid Wilayah Persekutuan, di sini hari ini.

Pada 5 Julai lepas, Ismail Sabri mengumumkan pemberian bantuan awal kepada kira-kira 1,490 mangsa banjir membabitkan 112 ketua isi rumah (KIR) yang melibatkan bantuan awal berbentuk wang ihsan RM1,000, bantuan barangan keperluan asas berjumlah RM2,500, bantuan barangan elektrik sebanyak RM500 serta pembaikan rumah.

Pada 4 Julai lepas, beberapa kawasan di Baling dilanda banjir selepas hujan lebat berterusan selama tiga jam menyebabkan 1,490 penduduk terjejas selain meragut tiga nyawa.

Sejurus tiba, Ismail Sabri menuju masuk ke dalam masjid dan kemudian mengisi ruang di barisan saf hadapan bagi menunaikan solat sunat Aidiladha yang dipimpin Penolong Pengarah Kanan Masjid Wilayah Persekutuan Dr Khalid Isa.


Rumah Terbuka DUN Pantai Kundor ditunda 27 Mei, lokasi ditukar

PANTAI KUNDOR 15 Mei – Rumah Terbuka Aidilfitri Dewan Undangan Negeri (DUN) Pantai Kundor yang sepatutnya dijadual pada 20 Mei ditunda kepada 27 Mei (Jumaat).

Ahli Dewan Undangan Negeri (ADUN) Pantai Kundor Tuminah Kadi berkata, pertukaran tarikh itu dilakukan memandangkan dua pemimpin besar negeri masih berada di luar negara.

“Besar harapan saya dan warga Pantai Kundor agar Yang di-Pertua Negeri Tun Seri Setia Mohd Ali Mohd Rustam dan Ketua Menteri Datuk Seri Utama Sulaiman Md Ali dapat menyerikan majlis yang akan diadakan ini,” katanya kepada Melaka Hari Ini.

Mengulas lanjut, katanya lokasi majlis yang sebelum ini dimaklumkan di Pentas Budaya Pantai Puteri juga ditukar ke Arena Petanque Hang Jebat Melaka, iaitu bersebelahan Kompleks JAPERUN Pantai Kundor.

Menurutnya, perubahan lokasi itu dilakukan bagi memudahkan orang ramai memandangkan kawasan itu lebih luas untuk parkir kenderaan, selain mampu menampung lebih ramai pengunjung.


Harga ayam tidak naik terlalu tinggi

PENGKALAN BATU 25 Jun – Harga jualan ayam segar dijangka tidak akan naik mendadak selepas kerajaan memutuskan ia tidak akan diapungkan bermula 1 Julai depan.

Timbalan Menteri Pertanian dan Industri Makanan 1, Datuk Seri Ahmad Hamzah berkata, apabila keadaan itu berlaku kerajaan akan terus menanggung subsidi bagi memastikan rakyat tidak terbeban.

“Kita sebenarnya menyambut baik apa yang Perdana Menteri Datuk Seri Ismail Sabri Yaakob sampaikan, ini satu petanda beliau cukup prihatin dalam Semangat Keluarga Malaysia bagi memastikan kita mengurangkan bebanan rakyat,” katanya.

Beliau berkata pada sidang media selepas perasmian Program Jualan Terus Dari Ladang (JTDL) Wilayah Selatan @ Aeon Bandaraya Melaka, hari ini.

Hadir sama EXCO Pertanian Dan Asas Tani Datuk Abdul Razak Abdul Rahman dan Ahli Lembaga Pengarah Lembaga Pemasaran Pertanian Persekutuan (FAMA) Datuk Wira Ghazale Muhamad.

Menurut beliau, pihak kerajaan sentiasa mengadakan perjumpaan dan perbincangan bersama persatuan penternak dalam membincangkan hal berkaitan bekalan dan harga ayam segar.

“Pagi tadi juga kita ada mesyuarat. Penternak berikan komitmen bahawa mereka akan tingkatkan lagi pengeluaran bahkan kita pun ada tindakan-tindakan perlu bagi memastikan supaya kita ada bekalan,” katanya.

Mengulas lanjut, Ahmad berkata, Perdana Menteri Datuk Seri Ismail Sabri Yaakob juga dijangka akan mengadakan satu pengumuman dalam masa terdekat ini.

“Insya-Allah dalam masa terdekat Perdana Menteri wkan buat pengumuman seterusnya apakah langkah-langkah yang akan diambil kerajaan susulan harga ayam tidak diapungkan,” katanya.


Banduan maut dipukul rakan

AYER KEROH 24 Februari- Lelaki warga Indonesia sedang menjalani hukuman penjara maut selepas parah dipukul banduan lain dalam kejadian di Penjara Sungai Udang, di sini.

Warga asing berusia 47 tahun itu disahkan meninggal dunia ketika sedang menerima rawatan di Hospital Melaka kira-kira jam 6.28 petang semalam.

Ketua Polis Daerah Melaka Tengah Asisten Komisioner Christopher Patit berkata, kejadian dikatakan berlaku kira-kira jam 2.15 petang, Jumaat lalu (17 Februari) dan disedari wardar sedang melakukan kawalan.

“Akibat pergaduhan mangsa ketika itu dikatakan cedera di kepala dan muka. Ketika dikejarkan ke klinik penjara dia masih dalam keadaan sedar. Dia kemudian dirujuk ke Hospital Melaka bagi mendapatkan rawatan lanjut.

“Pegawai perubatan kemudian mengesahkan mangsa mengalami pendarahan dalam kepala, benjol di kiri kepala, luka pada mata dan telinga sebelah kiri,” katanya.

Christopher berkata ketika kejadian hanya mangsa dan suspek berada di bilik berkenaan manakala banduan lain sedang melakukan aktiviti riadah bebas bermula antara jam 8 pagi hingga 6 petang.

“Kejadian dipercayai berpunca daripada salah faham mengenai makanan yang dibekalkan pihak penjara. Terdahulu sebelum kejadian suspek berusia 34 tahun baharu selesai solat didatangi mangsa yang bertanya adakah dia mengambil makanan miliknya.

“Suspek bertindak memukul mangsa kerana tidak berpuas hati dengan pertanyaan itu. Selain itu suspek juga dikatakan tidak berpuas hati dengan perbuatan mangsa didakwa meninggikan suara terhadapnya,” katanya.

“Mengikut rekod mangsa dihantar ke penjara pada 21 November tahun lalu bagi menjalani hukuman dibawah Akta Imigresen. Manakala suspek pula sedang menjalani hukuman mengikut Seksyen 304(A) Kanun Keseksaan. Kes ini disiasat mengikut Seksyen 302 Kanun Keseksaan,” katanya.


Teknologi 5G untuk rakyat bermula akhir tahun ini

KUALA LUMPUR 19 Feb. – Rakyat Malaysia akan mula menikmati teknologi 5G secara berperingkat menjelang hujung tahun ini, kata Perdana Menteri Tan Sri Muhyiddin Yasin.

Menurutnya, ini menjadikan Malaysia sebagai salah satu negara pertama di rantau ini yang membina ekosistem 5G menggunakan internet dan perkhidmatan awan dalam masa-sebenar atau real-time untuk membolehkan maklumat dikongsi serta-merta.

“Bayangkanlah, teknologi 5G ini merupakan satu ‘gamechanger’, kerana akan wujud lebih banyak perkhidmatan pintar yang membawa kesan langsung kepada kesejahteraan rakyat.

“Hal ini kerana 5G bukan sahaja sekadar menjanjikan capaian internet yang lebih laju, tetapi lebih penting dari itu, ia memungkinkan pelbagai aplikasi penting berada dalam genggaman
pengguna,” katanya ketika melancarkan MyDIGITAL dan Rangka Tindakan Ekonomi Digital Malaysia secara maya, di sini pagi tadi.

Perdana Menteri berkata, ini termasuklah aplikasi-aplikasi pemantauan kesihatan bagi pesakit-pesakit kronik, bantuan kecemasan pintar, dan aplikasi-aplikasi khas bagi
warga emas yang tinggal bersendirian.


Labur wang simpanan demi pastri

KESIDANG 5 Mei – Kerana minat mendalam terhadap bidang pastri dan pernah berazam untuk membuka kedai makan sendiri, seorang pekerja swasta sanggup melaburkan RM 70,000 wang simpanannya.

Menurutnya, Allid’s Cafe yang mula beroperasi secara rasminya baru-baru ini menawarkan pelbagai pastri pilihan pastri selain roti, biskut, ‘sandwich’ dan menu tempatan.

“Bagi memastikan kafe kami terus berdaya saing, semua menu ini ditawarkan pada harga berpatutan termasuk memperkenalkan Menu Rahmah Asam Pedas ikan kembung atau pari beserta minuman pada harga hanya RM5.

“Bagaimanapun, buat permulaan ia hanya ditawarkan pada setiap Jumaat. Pelanggan juga boleh menikmati menu lain seperti nasi lemak ayam berempah, ayam rendang, sotong, rendang daging, mi dan bihun goreng selain lontong pada harga berpatutan,” katanya.

“Selain itu, kami juga menyediakan produk pastri sejuk beku untuk dibekalkan di sekolah-sekolah asrama dan usahawan tempatan selain mengharapkan pelanggan di kafe,” katanya.


Menteri Kabinet kekal sokongan penuh kepada Muhyiddin sebagai PM

KUALA LUMPUR 14 Julai – Seluruh Ahli Jemaah Menteri sebulat suara kekal memberi sokongan penuh kepada kepimpinan Tan Sri Muhyiddin Yassin sebagai Perdana Menteri Malaysia.

“Ahli-ahli Jemaah Menteri juga ingin memaklumkan bahawa setiap keputusan kerajaan dibuat secara kolektif oleh Jemaah Menteri setelah mengambil kira pandangan semua pihak.

“Keutamaan kerajaan pada ketika ini adalah untuk menjayakan Pelan Pemulihan Negara (PPN) demi kesejahteraan rakyat dan kemakmuran negara serta membawa negara keluar daripada pandemik COVID-19,” kata kenyataan itu.


PM Ismail Sabri ucap takziah atas pemergian Shinzo Abe

ANKARA, 8 Julai – Perdana Menteri Datuk Seri Ismail Sabri Yaakob menzahirkan ucapan takziah dan simpati yang mendalam kepada Kerajaan Jepun dan seluruh rakyatnya di atas pemergian mantan Perdana Menteri Shinzo Abe.

“Saya berasa amat sedih apabila mendengar perkhabaran duka berhubung insiden melibatkan mantan Perdana Menteri Shinzo Abe, yang baru saya temui pada awal tahun ini sebagai Utusan Khas Tuan Yang Terutama,” katanya pada wartawan Malaysia di sini hari ini.

Ismail Sabri yang dalam rangka lawatan rasmi ke Turkiye berkata, beliau berharap agar keluarga mendiang dan seluruh rakyat Jepun tabah menghadapi dugaan dalam suasana sedih serta pilu ini.

Katanya Abe telah memainkan peranan yang penting dalam hubungan erat antara Malaysia dan Jepun, dan merupakan pendukung utama Dasar Pandang ke Timur.

Abe, 67, “ditembak dari belakang” ketika sedang berucap dalam satu kempen politik di bandar raya Nara, dan penyerang beliau sudah ditahan.


Penemuan vaksin COVID-19 faktor utama harga emas jatuh

KUALA LUMPUR 1 Dis (Bernama) – Berita pengumuman penemuan vaksin COVID-19 yang memberi kelegaan kepada semua orang di dunia termasuk di Malaysia menjadi faktor utama penurunan harga emas secara mendadak sejak kebelakangan ini.

Perunding Pelaburan Emas Syukor Hashim berkata dari awal Januari sehingga Ogos tahun ini berlaku trend kenaikan harga emas sebanyak 37 peratus dan pernah melebihi RM300 segram, namun harga itu telah jatuh semula dan terkini RM256 segram.

“Punca harga emas naik itu disebabkan ancaman COVID-19 yang telah menjejaskan ekonomi seluruh dunia dan orang ramai tidak berani berbelanja yang secara tidak langsung menyebabkan pelabur memilih emas sebagai aset selamat.

“Namun apabila berita vaksin COVID-19 telah dijumpai tersebar, ia dilihat sedikit sebanyak mengurangkan risiko ancaman COVID-19 dengan pakar ekonomi dan pelaburan berpendapat ekonomi dunia akan kembali pulih. Justeru, dalam situasi ini emas dilihat hilang tarikan sebagai aset selamat,” katanya ketika dihubungi Bernama di sini, hari ini.

Media sebelum ini melaporkan orang ramai berpusu-pusu ke kedai emas untuk mengambil peluang membeli barang kemas sebagai simpanan pelaburan sehingga ada antara mereka telah mengabaikan SOP COVID-19 semasa urusan jual beli di kedai.

Ditanya mengenai bila jangkaan penurunan harga emas ini akan berakhir, Syukor berkata ia tidak boleh dijangka kerana ia dipengaruhi berita dari semasa ke semasa yang memberi kesan kepada naik turun harga emas.

“Sebagai contoh, bagaimana proses peralihan kuasa Amerika Syarikat antara Joe Biden dengan Donald Trump, sekiranya ada ‘drama’ antara mereka harga emas boleh naik semula begitu juga implikasi berita politik mengenai Iran yang mendakwa saintis nuklearnya dibunuh oleh Israel.

“Dengan kata lain, harga emas naik bukan berpunca daripada COVID-19 sahaja tapi banyak faktor lain namun faktor utama tahun ini adalah wabak itu,” katanya sambil menambah apa sahaja situasi yang berlaku di Malaysia tidak mempengaruhi langsung perubahan harga emas.

Sementara itu, tinjauan Bernama di beberapa kedai emas di sini mendapati kunjungan orang ramai dilihat berkurangan pada hari biasa berbanding pada hujung minggu, namun masih ada yang mengambil peluang untuk membeli barang kemas yang diidamkan.

Peniaga emas di Pusat Transformasi Bandar (UTC) Keramat, Munirah Aqilah Mohd Zahari memberitahu penulis, pekerjanya tak menang tangan pada hujung minggu apabila kedainya diserbu orang ramai dan jumlah pelanggan dua kali ganda berbanding hari biasa.

“Kejatuhan harga emas, menyebabkan pembeli mengambil kesempatan untuk menukar barang kemas lama dan ada juga yang mahu menempah yang baharu sebagai simpanan pelaburan dan aksesori untuk dipakai.

“Walaupun jumlah pembeli ramai, prosedur operasi standard (SOP) seperti penjarakan fizikal dalam kedai, nama dan suhu tetap direkod mengambil kira situasi jumlah kes yang masih tinggi di negara ini,” katanya.

Munirah Aqilah berkata walaupun harga emas turun dan jumlah pembeli yang ramai, namun keuntungan yang diperoleh tidak seperti semasa harga emas tinggi pada awal tahun.

Seorang lagi peniaga, Nik Ahmad Tarmizi Nik Hassan berkata pada awal pemberian moratarium dilaksanakan, ramai pembeli mengambil kesempatan dengan duit simpanan yang ada membeli barang kemas meskipun harga emas ketika itu mahal.

“Ramai pelanggan yang datang menggunakan duit yang sepatutnya mereka bayar untuk pinjaman kereta atau rumah telah dibelanjakan untuk membeli barang kemas sebagai pelaburan jangka masa panjang,” katanya.